ועדת החינוך, התרבות והספורט, כנסת 17, פרוטוקול מספר 327, 2007-12-24 09:30

מיכאל מלכיאור: בוקר טוב, אני מתכבד לפתוח את הישיבה השנייה שלנו הבוקר.

מיכאל מלכיאור: יש לנו קצת התרגשות מהישיבה הקודמת.

מיכאל מלכיאור: אני רוצה רק לפתוח, אנחנו תמיד פותחים את השבוע בוועדת החינוך בפרשת שבוע.

מיכאל מלכיאור: אני אעשה משהו מקוצר, הגיע התור שלי פשוט השבוע.

מיכאל מלכיאור: ואני רוצה כן לחבר את זה עם מה שאנחנו עוסקים עכשיו ולהגיד שהבחירה של משה רבנו שבפרשת השבוע היא הבחירה המרכזית וזה המוטיב המרכזי, הבחירה הזאת קורית בשלב מאוד מסויים בחייו.

מיכאל מלכיאור: הוא נמצא בגלות, רועה צאן אצל אבא של אשתו, מסתובב במדבר סיני עם כל הכבשים, ויש רגע של בחירה שהוא מגיע לסנה הבוער.

מיכאל מלכיאור: אבל מה קרה בדיוק, למה אז הוא נבחר להיות המנהיג.

מיכאל מלכיאור: ומה שכתוב שם בסיפור שיש אחד מהכבשים שברח, ומשה הלך אחרי הכבש שברח.

מיכאל מלכיאור: ואני תמיד שאלתי את עצמי למה הוא הלך, מה קרה עם כל שאר הכבשים, הרי הוא היה לבד שם, הוא הלך אחרי כבש אחד כאשר כל שאר הכבשים היו ללא השגחה.

מיכאל מלכיאור: איך הדבר ייתכן?

מיכאל מלכיאור: וההסבר שלי, זה אומר משהו על מנהיגות אבל גם על מה שאנחנו עוסקים פה.

מיכאל מלכיאור: העדר איך שהוא יסתדר.

מיכאל מלכיאור: אבל חייבים לדאוג ליוצאים מן הכלל.

מיכאל מלכיאור: לאלו שקשה להם, או שהם יותר אינדוידואליסטים, קשה להם אולי בגלל שהם מצטיינים, אולי בגלל שהם מתקשים, להם יש לנו חובה מיוחדת לדאוג.

מיכאל מלכיאור: לחריגים.

מיכאל מלכיאור: ומנהיג שמבין גם את השוליים, גם את החריגים, הוא יסתדר גם עם העדר, הוא יידע להוביל.

מיכאל מלכיאור: ולכן משה רבנו נבחר בדיוק ברגע הזה להיות מנהיג של עם ישראל .

מיכאל מלכיאור: אני אומר את זה לא כהקדמה לעניין של החריגים פה בנושא של הספורט, אף על פי שגם פה צריך להבין איך זה קורה בתוך החברה שלנו.

מיכאל מלכיאור: אני רק אגיד בכמה משפטים, כי זוהי ישיבת המשך לישיבה שכבר אמרנו את כל הדברים העקרוניים בישיבה הקודמת, ואני רוצה להזמין את כולם לקרוא את הפרוטוקול של הישיבה ההיא.

מיכאל מלכיאור: אנחנו רוצים להחזיר את החדווה, את הכיף למגרשי הספורט, גם הכדורגל, גם הכדורסל, כמובן את שאר הענפים.

מיכאל מלכיאור: עשינו את הישיבה הקודמת גם על רקע החזיז שנשלח, שנכנס הנגע הזה גם לתוך אולמות הכדורסל.

מיכאל מלכיאור: יואב, ברוך הבא, זה חשוב מאוד שאתה הגעת אלינו, הכאב שלנו של כולנו על מה שקרה, לפחות אם נעשה את חלקנו פה לגבי הדברים שאנחנו נדבר עליהם עוד מעט, אני לא יודע אם זה יקל על הכאב האישי שלך אבל אולי יקל משהו על הכאב הציבורי וימנע מאחרים להיות במצב שלך.

מיכאל מלכיאור: לצערי צריך לקרות כזה דבר כדי שכל הגורמים, ואני פה מדבר הרבה למשרד המשפטים, לפרקליטות שאיננה, כדי שכל הגורמים יבינו שאנחנו פה מדברים על דבר שהוא פשוט נגע בתוך החברה שלנו שחייבים לעקור מכל וכל.

מיכאל מלכיאור: אני יכול להגיד מצד כנסת ישראל, אנחנו נעשה את מה שדרוש מאתנו.

מיכאל מלכיאור: יש כבר חקיקה די עניפה בתחום הזה.

מיכאל מלכיאור: יש יוזמה נוספת של חקיקה שכבר עברה השבוע, יוזמה של ההתאחדות לכדורגל, שהציגו את החקיקה הזאת עשרה חברי כנסת, בראשם חבר הכנסת אבשלום וילן שהוא אבא של הרבה מאוד מהחקיקה והיוזמה וחברת הכנסת רונית תירוש, שהיא בנושא הזה גם כן מאוד מובילה ומדרבנת ויש לנו לא מעט שיחות בעניין איך אנחנו יכולים, לפחות מצד הכנסת, לעשות כל מה שדרוש כדי שהרשויות, המשטרה, ואני שמח פה שמשרד לביטחון פנים בא פה עם המנכ"ל שלו, זה לא רגיל שאתה מגיע לישיבות ועדת חינוך ותרבות וספורט של הכנסת.

מיכאל מלכיאור: פה אתה דרוש, ופה המשטרה באה גם במלוא עוצמתה, ואנחנו רוצים לשמוע דברים מעשיים.

מיכאל מלכיאור: אז שוב, אני רק רוצה להתחייב בשם ועדת החינוך שהחוק הזה יעבור ויעבור מהר.

מיכאל מלכיאור: זאת התחייבות מוחלטת.

מיכאל מלכיאור: זה לא יהיה בגלל הכנסת שאנחנו לא נעשה כל מה שדרוש.

מיכאל מלכיאור: יחד עם זה אנחנו שמענו בפעם הקודמת נתונים בעייתיים מאוד לגבי היישום של החוקים שכבר קיימים.

מיכאל מלכיאור: במספר התיקים שנפתחו שבירידה מתמדת, לא בגלל שהאלימות בירידה מתמדת אלא בגלל שהתיקים שנפתחו והאנשים שבסופו של דבר נענשו היה מועט מאוד.

מיכאל מלכיאור: מאחר וכולנו מאמינים, אנחנו שמענו את הדגמים השונים מאירופה, שמענו את הדגם האנגלי המאוד מצליח, אף על פי שבאנגליה החוליגניזם לצערי זה חלק מתרבות מושרשת, הרבה יותר ממה שקיים פה במדינת ישראל.

מיכאל מלכיאור: אבל הצליחו על ידי חקיקה מתאימה, והרתעה מתאימה וענישה מתאימה הצליחו לעקור את העניין.

מיכאל מלכיאור: והיום כיף שוב ללכת לכדורגל באנגליה, והמגרשים מלאים, וטוב שכך.

מיכאל מלכיאור: לעומת זה למשל באיטליה ובמקומות אחרים זה לא כך.

מיכאל מלכיאור: לא הצליחו באותה מידה לעקור את הנושא, וגם במשחקים הגדולים באיטליה המגרשים לא מלאים, ויש לזה תוצאות, יש לזה חיבור ישיר.

מיכאל מלכיאור: אנחנו לא אחראים לא על אנגליה ולא על איטליה, דברים עובדים אחרת פה, אבל לפחות ניקח את הדברים הטובים בעולם, והמודל שלנו כרגע זה אכן המודל האנגלי.

מיכאל מלכיאור: יש עוד חוק שעבר לפני אני חושב שלוש שנים, של חבר הכנסת אבשלום וילן, שנוגע לעניין של כל הגזענות והצעקות הגזעניות, הגזענות במגרשים, וגם כן הענישה ואכיפה ממש עלובה ביותר, ואנחנו רוצים לשמוע באמת את כל המוסדות.

מיכאל מלכיאור: כמובן שאנחנו לא רוצים שייענשו אנשים שאין נגדם הוכחות.

מיכאל מלכיאור: אבל כל הסיפור שאין עניין לציבור, לא יודע, אם אין עניין לציבור בנושא הזה לא יודע מה יש לציבור עניין.

מיכאל מלכיאור: אבל אנחנו בהחלט מטפלים בזה.

מיכאל מלכיאור: עוד מעט ייכנס גם שר הספורט, שהוא יש לו עניין אישי גם וגם עשה כמה התחייבויות שלנו בישיבה הקודמת, אז אנחנו נמשיך מפה.

מיכאל מלכיאור: אני אתן לחברת הכנסת רונית תירוש, מאחר ובגלל איזה ניגוד אינטרסים בפעם הקודמת, בגלל שאת ישבת באיזו ועדה, הסתיימה הוועדה אז אין ניגוד אינטרסים ואנחנו בהחלט רוצים לשמוע את דבריך ואני בטוח שגם ח"כ אבשלום וילן יוסיף אם יש מה להוסיף.

מיכאל מלכיאור: בבקשה.

רונית תירוש: תודה אדוני היושב ראש.

רונית תירוש: אכן יש חוקים רבים, וחבר הכנסת וילן הוא מאוד פעיל היה ונשאר בעניין הזה.

רונית תירוש: הבעיה היא אפילו, במידה מסויימת לא אכיפה, אני מפנה אצבע מאשימה מאוד מאוד ברורה למערכת המשפט.

רונית תירוש: ככל שאני נברתי וניסיתי לעקוב אחרי מה חסר, מסתבר שחוקים יש, משטרה יש, היא אגב עושה את עבודתה, ולא קל לה, ותיכף אני אומר משהו שאפשר להקל גם שם.

רונית תירוש: אבל בסופו של יום זה מגיע למערכת המשפט.

רונית תירוש: ומה שאנחנו רואים במערכת המשפט כמות בלתי נסבלת של סגירת תיקים, של עונשים קלים, של חוסר הבנה בסיסי שיש לשופטים שמטפלים בתיקים הללו בבתי משפט בדרג בית משפט שלום.

רונית תירוש: ולכן אני חשבתי שנכון יהיה ששופטי בית משפט שלום שדנים בנושאים הללו יעברו השתלמות, ולו קצרה, כדי שתבהיר להם מה המשמעויות.

רונית תירוש: אני נתתי דוגמא שהיא בעיניי הזוייה אבל היא משקפת את הבעיה.

רונית תירוש: כששופט נותן עונש לאוהד של קבוצה תל אביבית נדמה לי , שהיה במגרש בנתניה ועבר בעצם על החוק, נתנו לו עונש ששבועיים הוא לא יהיה רשאי להגיע למגרש בנתניה.

רונית תירוש: צריך היה רק להגיד לאותו שופט שכנראה כל העונה הוא לא יגיע לנתניה כי נגמר.

רונית תירוש: היה משחק חוץ אחד ובזה זה נגמר.

רונית תירוש: מקסימום הם ייפגשו בעונה הבאה אם נתניה ותל אביב במקרה הזה נשארות באותה ליגה.

רונית תירוש: ולכן הם צריכים להבין שענישה צריכה להיות רלוונטית, היא צריכה להיות מרתיעה, ויותר מזה, אני אחדד, ביום שייכנס אדם לכלא בגין זריקת חזיז או בגין איזו שהיא פעילות שהוא עשה במגרש שהיא בלתי חוקית המסר יעבור בצורה מאוד ברורה ליתר האוהדים הללו.

רונית תירוש: אני ככל שהתוודעתי לנושא, האלימות במגרשים היא עובדת בשיטה מאפיונרית, זאת אומרת יש שם ממש פירמידה של תהליכים שבה הילד הזוטר או האישה בהריון או לא משנה, מישהו שאתה בכלל לא תטיל בו דופי, הוא זה שירכוש את החזיז או את האמצעים הפירוטכניים האלה או האחרים, ובשרשרת כזאת שקשה מאוד לעקוב אחריה זה מגיע למי שבסוף מפעיל את זה במגרש.

רונית תירוש: זאת אומרת זה ממש עובד בשיטה היררכית מאוד מסודרת.

רונית תירוש: החבר'ה האלה מאוד מתוקשרים, מאוד מתוכננים, ודי קשה לעקוב אחריהם.

רונית תירוש: ולכן אני אומרת, צריך לקחת את זה שזרק או את זה שנתפס, לשים אותו בכלא וזה ירתיע.

רונית תירוש: אז זה דבר אחד לגבי בתי המשפט שאני חושבת שהם הבעיה שלנו.

רונית תירוש: הדבר השני שאני רוצה להציע, והצעתי את זה גם כמנכ"לית משרד החינוך בזמנו, חינוך וספורט, לארגן, וזה מה שקרה גם באנגליה, לעצב סדרנים שהם משוייכים לקבוצות.

רונית תירוש: כמובן שתינתנה לנו הסמכויות, והחוק האחרון של חבר הכנסת וילן באמת מנסה לתת יותר סמכויות לסדרנים, כי בעצם הם אזרחים מן השורה, ומה פתאום המשטרה תיתן, בהתחלה הם התנגדו, היום הם יהיו מוכנים, נשמע את המנכ"ל של המשרד.

רונית תירוש: אבל אני חושבת שככל שלכל קבוצה יהיו סדרנים מזוהים עם הקבוצה, הם יכירו את הגרעין הקשה של האוהדים, החבר'ה שעושים את הבעיות, יהיה להם גם שיח ושיג איתם, הם יצאו איתם למשחקי חוץ, דוגמא נהדרת היתה שטוטנהם הגיעו לארץ והגיעו עם הסדרנים של טוטנהם, נדמה לי עשרה סדרנים שליוו את הקבוצה, הם מכירים אותם מקרוב וגם למדינת ישראל הם הגיעו איתם.

רונית תירוש: כלומר אלה אנשים שמכירים ואפשר לבוא אתם להסכמות, גם להכנסה של אמצעי עידוד כאלה ואחרים, אבל הדברים מוסכמים, ידועים, ואני חושבת שזה נכון, זה יקל גם על המשטרה כי הם עושים את עבודתם בלחץ, ואני חושבת שזה נכון להשקיע בזה כסף.

רונית תירוש: אני בזמנו התחלתי עם זה עם בית"ר ירושלים.

רונית תירוש: הושקע כסף, אני יודעת שזה הופסק, וחבל לי שזה כך.

רונית תירוש: בכסף הזה השתתפו גם המשרד לביטחון פנים, גם משרד החינוך, שהיום זה משרד הספורט, וגם משרד האוצר, ונדמה לי שגם מועצת ההימורים נתנה אז איזה שהוא סכום, ארבעה שותפים לנושא הזה כדי לעצב את אותם קבוצות סדרנים לכל קבוצת ספורט.

רונית תירוש: ראוי גם שההשתלמות שניתנת לסדרנים תהיה השתלמות מקצועית ראוייה, מה שהיום זה לא כל כך.

מיכאל מלכיאור: תודה.

מיכאל מלכיאור: זה קצת כואב לשמוע על טוטנהם השבוע בגלל הפנדל שהוחמץ, אבל מה לעשות.

מיכאל מלכיאור: אני גם רוצה התייחסות אחר כך לתכנית ששמענו מאבי כהן פה בישיבה הקודמת, התכנית של השחקנים עם האוהדים, אני חושב שהיתה תכנית מעניינת, ראוייה, ואנחנו רוצים לשמוע התייחסות.

מיכאל מלכיאור: אני גם מאוד מאוד רוצה לשמוע מיואב, אני מקווה שתוכל להגיד כמה דברים משלך, אבל נשמע קודם את חבר הכנסת אבשלום וילן.

אבשלום וילן: תודה אדוני היושב ראש.

אבשלום וילן: אני חושב שאנחנו בדיונים האלה, אני לא הייתי אומר מברברים את עצמנו לדעת אבל אנחנו לא עוברים לשלב העשייה.

אבשלום וילן: ואני מצטער.

אבשלום וילן: השר היה אמור להיות פה.

אבשלום וילן: אני כבר לאחר המקרה של יואב אני הצעתי לשר להפסיק להשתהות, להתחיל לתפוס מנהיגות, להקים מועצה ציבורית, עם כל הגופים, לכנס אותה אחת לשבוע ולהתחיל לבדוק מה עושים.

אבשלום וילן: והאבסורד הכי גדול זה שאתה מבין איפה אנחנו עומדים, אני לא אומר את זה מתוך כעסים, אני הרבה שנים בתוך התחום.

אבשלום וילן: אני אומר לך, כאשר החוק שההתאחדות לכדורגל יזמה, וחברת הכנסת תירוש ואנוכי מובילים אותו, הגיע למליאה, התחננתי לפני השרים, תתמכו בזה.

אבשלום וילן: את כל הסעיפים שנשארו במחלוקות נגמור בישיבות, נגיע להבנות, בוועדת החינוך, במסגרת ההכנות לקריאה ראשונה, שנייה ושלישית.

אבשלום וילן: אז איך היד לא רועדת שזה המצב, גם לשר לביטחון פנים, בגלל שיועץ משפטי לוחש באוזן, מבלי שיורדים לעומקם של דברים.

אבשלום וילן: כי מה שאמרה פה חברת הכנסת תירוש זה אלמנטרי.

אבשלום וילן: כל הויכוח הוא שסמכויות של סדרנים יקבלו סמכויות אכיפה של שוטרים ויביאו למשטרה במעטפת החיצונית, דבר שבאנגליה עובד חמש עשרה שנה.

אבשלום וילן: אז מה הסיפורים פה.

אבשלום וילן: אז רק כביכול בהתקפות מחבלים נותנים אצלנו.

אבשלום וילן: איזה מין הקשר, איזה חוסר הבנה.

אבשלום וילן: אבל בסדר, נשב בוועדה ונסביר את זה, נתמודד על זה.

אבשלום וילן: במקום ששרי ממשלת ישראל, במקום לדבר ולשחרר הצהרות יתחילו את מה שהם חייבים לעשות, דיכטר הוא מבצע מצויין, תאמין לי, אני ארבעים שנה מכיר את כושר הביצוע שלו.

אבשלום וילן: צר לי איך הוא נופל בוועדת שרים.

אבשלום וילן: אני אומר את זה בכאב.

אבשלום וילן: צר לי איך השר ראלב שקשור כל כך הרבה שנים לספורט לא מסוגל להגיד או.

אבשלום וילן: קיי.

אבשלום וילן: , נתמוך בחוק, בואו נקדם, לא מקים מועצה ציבורית, לא מתחיל להזיז את הנושא, לא יושב בראשותה כל שבוע, עם נציגי התאחדות לכדורגל, עם איגוד הכדורסל, עם מינהלת הליגה, עם כולם, ומתחילים לבדוק עבודה מול תוצאות.

אבשלום וילן: מתחילים לבדוק תפוקות.

אבשלום וילן: תראה, אדוני היושב ראש, הבעיה היא ככה, חקיקה אנחנו נקווה שהוועדה ברשותך משבוע הבא תדון בחוק, ותגיע להבנות עם המשרדים.

אבשלום וילן: נקדם את החקיקה.

אבשלום וילן: חוקים ישנם, נשפר אותם.

אבשלום וילן: אמרה חברת הכנסת תירוש בצדק, יש לנו בעיה עם מערכת המשפט.

אבשלום וילן: צריך עוד פעם לקרוא למנהל בתי המשפט ולשר המשפטים ולדבר איתם ולהסביר להם ולהבהיר להם, שזה יירד למטה, ואני מקווה שגם מערכת המשפט תעזור.

אבשלום וילן: אין לנו כרגע, לא נותרה שום הרתעה.

אבשלום וילן: בואו נגיד את האמת.

אבשלום וילן: אז היה המקרה הקשה של יואב, וכל הארץ רעשה.

אבשלום וילן: האם יש הרתעה, שהפרחח הבא שינסה לעשות את זה יידע שהוא יישב מספיק שנים בכלא, והוא יהיה מצורע הכפר ומגורש הכפר, ותהיה לו דה-לגיטימציה נוראית, לצערי זה לא קורה.

אבשלום וילן: אגב ההצעה שהציעו פה איגוד שחקני הכדורגל היא לא הצעה חדשה.

אבשלום וילן: אני כבר לפני כמה שנים, ואני פונה עכשיו פה לאנשי התאחדות לכדורגל, תקימו מינהלת חוגי אוהדים ליד ההתאחדות לכדורגל, ביוזמת ההתאחדות לכדורגל.

אבשלום וילן: כל שבועיים צריך לשבת איתם, להתחיל לזרוק להם אחריות, והם יהיו חלק מהמערכת.

אבשלום וילן: ואז הם הראשונים לדעת מי הם אותם קומץ, מי אותם פרחחים.

אבשלום וילן: יש להם יכולת שליטה.

אבשלום וילן: צריך לעשות את זה, והבעיה הכי גדולה, טוב שהשר נכנס, היא מי מרכז את הפרוייקט.

אבשלום וילן: כל זמן שלא תהיה כתובת אחת שהיא תאחד את כולם ותבטיח את העבודה המשולבת זה לא יזוז.

אבשלום וילן: באנגליה הוועדה היתה ברשות שופט עליון, וכל המערכות התיישרו, אבל ההתאחדות לכדורגל הובילה את זה.

אבשלום וילן: אני חושב שפה מכיוון שקשורים פה מספר שרים, או שר המדע התרבות והספורט, או השר לביטחון פנים או שר המשפטים, אחד מהשלושה האלה צריך לתפוס את ההובלה, להקים לידו מועצה ציבורית, להתחיל לשבת כל שבוע, ואחרי זה כל שבועיים, חקיקה קיימת, אכיפה מה קורה, לבדוק תפוקות, לבדוק ביצועים, ולהתחיל לעבוד כמו שעובדים בפרוייקטים.

אבשלום וילן: אנחנו מדברים, מדברים, מדברים, כל פעם תופסים קטע אחר, אבל כיסודו של דבר לא הולכים לפתרון הכולל, והוא אפשרי, והוא קיים, וזה לא בשמים זה מעשה ידי בני אדם.

אבשלום וילן: אמר אורי שילה דבר יפה, מה, באנגליה החוליגנים נעלמו?

אבשלום וילן: הם לא נעלמו.

אבשלום וילן: הם פשוט לא נכנסים למגרשי הספורט יותר.

אבשלום וילן: וב-NBA, שלא חסרו שם סופר פרחחים בשנות השמונים, מה, הם לא קיימים?

אבשלום וילן: הם קיימים, רק לא בתוך המגרשים.

אבשלום וילן: ולך תראה שם, נכנסים ילדים, ונשים וכולם, ונהנים מספורט.

אבשלום וילן: אפשר להגיע לאותו דבר גם אצלנו בתנאי שלא רק נדבר אלא גם נעשה.

אבשלום וילן: מה שהיינו פעם כל כך טובים בו, בשישים שנות מדינה, של יכולת העשייה, עברנו בשנים האחרונות ליכולת דיבור, וחבל.

מיכאל מלכיאור: תודה חבר הכנסת וילן, זו מטרת הישיבה הזאת ואנחנו את חלקנו נעשה.

מיכאל מלכיאור: יואב, קודם כל תגיד לנו איך המצב שלך הפיזי ואחר כך נדבר על השאר.

יואב גליצנשטיין: פיזית המצב קשה מאוד, אבל יהיה בסדר.

יואב גליצנשטיין: אני מאמין שבסופו של דבר אני אצא, לא מדובר פה בשתי אצבעות, הדבר הזה פירק לי את כל כף היד, זה חמור ביותר מה שקורה אצלי ביד.

יואב גליצנשטיין: אבל בסדר, איך אומרים, מפה הולכים הלאה.

יואב גליצנשטיין: צריך לבדוק מה עושים כדי שלא יקרה ליואב הבא או למישהו אחר.

יואב גליצנשטיין: מעבר לזה צריך לפי דעתי לעשות כמה דברים.

יואב גליצנשטיין: צריך להתחיל קודם כל גם עם חינוך וגם ענישה.

יואב גליצנשטיין: זאת אומרת חינוך להתחיל עם הילדים הקטנים בבית הספר, כי הם עדיין לא מקולקלים.

יואב גליצנשטיין: להתחיל איתם, להסביר להם שאלימות זה לא דבר טוב לאף אחד.

יואב גליצנשטיין: ולגבי ענישה אני מאמין שהאנשים המקולקלים להתיישר כבר לא יתיישרו, זאת אומרת המקום שלהם הוא מאחורי סורג ובריח.

יואב גליצנשטיין: כי אם תיקח את כל האנשים שעשו עד היום משהו, שתפסו אותם, אם תלך אחורה ותבדוק תמצא שהם עשו עוד כמה פעמים.

יואב גליצנשטיין: זה לא איזה משהו שבמקרה קרה.

יואב גליצנשטיין: גם אותו בחור שזרק או לא זרק במלחה, כשנתנו לו בפעם הראשונה את המיקרופון ושמעת מה הוא אומר ואת הפנינים שיוצאים מהפה, אתה יודע בדיוק עם מי יש לך עסק, זה לא אחרי זה כשאתה שומע את העורך דין מדבר מהפה.

יואב גליצנשטיין: ופה הענישה היא קטע מאוד מאוד חשוב.

יואב גליצנשטיין: זאת אומרת גם אם בנאדם לא יתיישר אבל הוא יידע שהוא יזרוק והוא יישב עשר שנים, לפחות אתה יודע שממנו יש לך שקט עשר שנים.

יואב גליצנשטיין: אחרי זה שיחליט אם הוא רוצה לחזור או לא.

יואב גליצנשטיין: אבל לפחות אתה יודע שממנו יש לך עשר שנים שקט.

יואב גליצנשטיין: והבעיה היא פה מבחינת ענישה זה לא רק בספורט, זה בכלל במדינה.

יואב גליצנשטיין: זה אנשים שאונסים בחורות מקבלים שנתיים או שלוש, וזקנים שמקבלים מכות.

יואב גליצנשטיין: הענישה פה במדינה זה פשוט בושה וחרפה מה שקורה פה.

יואב גליצנשטיין: זאת אומרת אם תיתן לאנשים עונשים טובים כמו שצריך, תראה, מי שחולה בראש ממש אתה לא יכול לעזור לו.

יואב גליצנשטיין: אני לא מאמין שיש, זה מתחיל מהבית, זה חינוך מהבית, זה מה שאתה מעניק לילדים שלך.

יואב גליצנשטיין: ונניח שאתה נתת להם חינוך טוב והם נמצאים בסביבה לא טובה אז גם כן צריך את העזרה הזאת.

יואב גליצנשטיין: משהו פה צריך להשתנות במדינה, משהו פה קלוקל.

יואב גליצנשטיין: אתה רואה את זה כל הזמן, אנשים שואלים את עצמם לאיפה הגענו.

יואב גליצנשטיין: ואם אני שוכב בבית חולים ביום שישי והילדים שלי באים ובוכים למה שחררו אותו הביתה, עד שאחרי זה החליטו להשאיר אותו, אנחנו צריכים לשאול את עצמנו, אותו שופט, ששיחרר ביום שישי, ואחרי שהיה עירעור הוא נשאר, אם הוא כשזה היה קורה לאחד הילדים שלו היה משחרר.

יואב גליצנשטיין: זה השאלה שצריכים לשאול.

יואב גליצנשטיין: למה אנשים עם היד הקלה הזאת.

יואב גליצנשטיין: למה מאפשרים לאנשים ללכת הביתה.

יואב גליצנשטיין: למה, מאיזו סיבה.

יואב גליצנשטיין: משרד המשפטים שישאל את עצמו את אותה שאלה.

יואב גליצנשטיין: צריך פה שתהיה ענישה מאוד מאוד רצינית שאנשים ידעו שמי שעשה יש תוצאות למה שהוא עשה והוא צריך לשלם על זה בגדול וביקר, כי אני פה שילמתי תשלום בשביל כולם.

יואב גליצנשטיין: מה שקרה לי ביד אני מקווה מאוד שלא יקרה לאף אחד, ואני בנאדם חזק מאוד מבחינה נפשית, אבל לא כולם חזקים, ואני עוד לא יודע מה יהיו ההשלכות בעתיד כלפיי.

יואב גליצנשטיין: היום אני יושב פה, אני מדבר אתכם, לא תראו אותי בחיים עצוב.

יואב גליצנשטיין: אבל אני שוב אומר לכם, זה דבר חשוב מאוד הענישה, שהאנשים ידעו שהם משלמים.

מיכאל מלכיאור: תודה לך, וכמובן החלמה מלאה, דירבון לכולנו למה שצריכים לעשות.

מיכאל מלכיאור: אני מברך גם את השר שנכנס.

מיכאל מלכיאור: אני מאוד רוצה לשמוע את המנכ"ל של המשרד לביטחון פנים, כי יש פה הרבה מאוד גורמים שונים שמשולבים כדי שנגיע לנקודת הרתעה, והם מאוד רוצים לשמוע איך ההובלה של העניין הזה, שמענו נתונים די קשים בפעם הקודמת, ואני מבקש רק שתתייחס.

רן פלק: בוקר טוב.

רן פלק: אתה אמרת אדוני היושב ראש בפתיחה של דבריך שאנחנו רוצים להחזיר את החדווה למגרשי הספורט, ואמר פה חבר הכנסת וילן שאיבדנו את ההרתעה.

רן פלק: אני חושב שאם אנחנו נדע לחבר את שני הדברים, וזאת לפחות המטרה שאני רואה, אנחנו נוכל לעשות את זה, ואנחנו חייבים לעשות את זה.

רן פלק: הוועדה שאני עומד בראשה היא ועדה בין משרדית ביחד עם משרד הספורט, היא הוקמה בספטמבר 2006, היא ועדה שבאמת הוקמה אחרי אירוע אלימות בספורט אבל ממשיכה לפעול והיא קיימה כבר שישה מפגשים, והיא מרכזת באמת שיתוף פעולה של כל המשרדים.

רן פלק: אחד הדברים שאנחנו עוסקים בהם זה מה שאמרה חברת הכנסת תירוש, באמת זה נושא הסדרנות.

רן פלק: באמת עוד כשהיא היתה מנכ"לית החינוך אנחנו התחברנו, זה מהמשרד שלנו, אני חושב שיש לזה חשיבות רבה, ואנחנו ממשיכים בפרוייקט הזה, כשלנגד עינינו באמת זו המטרה לחבר סדרנים לקבוצות.

רן פלק: זה מחייב כמה דברים בנושא החקיקה, ובינתיים מי שלוקח על זה אחריות זה משטרת ישראל ומשרד הספורט עם מינהל הספורט.

רן פלק: יש כבר מעל אלפיים שבע מאות סדרנים.

רן פלק: אנחנו שינינו את התוכן של הקורס של הסדרנים מאז שהוא נוסד, הארכנו את הקורס הזה, את ההכשרה.

רן פלק: זה עדיין לא מספיק.

רן פלק: ובאמת רצינו מאוד להרחיב את הסמכויות של הסדרנים.

רן פלק: בתמיכה של המשרד לביטחון פנים וכמובן של משטרת ישראל, וקיבלנו איזה שהוא דגל אדום מהיועץ המשפטי לממשלה ממש לפני שבוע שהוא לא מאשר לנו, ואנחנו נמשיך לפעול, גם בעזרת שר הספורט וגם בעזרת השר לביטחון פנים להגדלת הסמכויות לסדרנים.

מיכאל מלכיאור: אנחנו נשמע אחר כך את משרד המשפטים.

רן פלק: אבל אנחנו בקטע הזה חייבים להמשיך, כי באמת אנחנו בעיצומו של פיילוט, בשני מגרשי ספורט, מגרשי כדורגל שהתחלנו.

רן פלק: הצגנו נתונים גם בוועדת השרים לאלימות, בבלומפילד ובקריית אליעזר, עם הקבוצות שם.

רן פלק: יש בחלק מהמגרשים האלה כבר התקדמות, כשהמגמה היא באמת לשנות את המינון בין שוטרים לסדרנים, על בסיס הכשרה נאותה של סדרנים.

רן פלק: לא סתם להחליף סדרנים.

רן פלק: ובחלק מהמשחקים אנחנו כבר השתפרנו.

רן פלק: אנחנו כמובן מנסים לחבר את הקבוצות.

רן פלק: דבר נוסף וחשוב שהוזכר כאן זה הקטע של חיבור של אוהדים לקבוצות ואוהדים לארגון השחקנים.

רן פלק: אנחנו גם, בשיתוף פעולה עם ארגון השחקנים, ונמצא פה אריה אלטר, הוא בוועדה השנייה, הוא רץ בין הוועדות, ואני מקווה שיש לנו את הכיוון להתקדם עם זה.

רן פלק: והדבר האחרון שאני רוצה להגיד זה נושא החקיקה.

רן פלק: הוא באמת נושא חשוב, יש פה הרבה שותפים לתנופת השינויים בחקיקה, אבל זה כבר נאמר נכון, אנחנו עם החוקים הקיימים והמגבלות בחוק היום יכולים הרבה הרבה יותר לעשות בהרתעה.

רן פלק: וזה מחייב כמובן את המשטרה, את הסדרנים, אבל בעיקר את המערכת השיפוטית.

רן פלק: ונאמר פה כבר הכל.

רן פלק: חלק מזה, בצד לפחות במשרד לביטחון פנים ובמשטרה, וישנו פה מי שממונה על נושא הסדרנות במגרשים מטעם משטרת ישראל, זה דברים של ידע שגם בתוכנו אנחנו לא יודעים מספיק ולא מטמיעים, ולא מנצלים מספיק את מה שהחוק מאפשר לנו גם היום.

רן פלק: עד כאן.

מיכאל מלכיאור: תודה.

ג'מאל זחאלקה: התכנית של המשרד לביטחון פנים לסדרנים, אני רוצה רק להבין, התכנית שלכם זה להגדיל את סמכויות הסדרנים?

רן פלק: לא, זה בין היתר.

ג'מאל זחאלקה: לעומת המצב הקיים, אני יודע, המצב הקיים אתם עושים משהו, אבל אתה אומר אנחנו התוספת שלנו, התכנית האסטרטגית שלנו זה להגדיל מספר סדרנים.

רונית תירוש: אל תקל ראש בזה.

ג'מאל זחאלקה: אני לא מקל ראש, אני רק רוצה להבין.

ג'מאל זחאלקה: אני מברך על זה, השאלה אם יש צעדים נוספים שאתם מתכוונים לעשות?

רן פלק: זה חלק מהנושאים, זה נושא הסדרנות, והשיטור, יותר אכיפה במסגרת החוק ובמסגרת השיפורים של החוק שיהיו בהקדם, של המשטרה ושל הסדרנים במגרשים, ותכנית ביחד עם כל השותפים, מה שאנחנו קוראים לזה קירוב לבבות עם האוהדים.

רן פלק: אנחנו התחלנו בפגישות עם האוהדים ויש פה נציג גם של אוהדי הספורט לעשות איזו פעילות של קירוב לבבות ולחבר את האוהדים לקבוצות ואת הסדרנים לקבוצות.

רן פלק: וזה במסגרת שינוי חקיקה נוסף שנצטרף לעשות, זה להעביר אחריות לראשי הקבוצות.

מיכאל מלכיאור: אנחנו מאוד רוצים לשמוע את משרד המשפטים פשוט כי אתם מרכיב פה, הרי אנחנו נחוקק את החקיקה הנוספת, אבל הבעיה שגם החקיקה הנוכחית, שהיא בהחלט נרחבת וחשובה, היא לא נאכפת, ושמענו ממצאים מאוד מאוד קשים בישיבה הקודמת.

מיכאל מלכיאור: אני ביקשתי מראשי הפרקליטות להיות פה.

מיכאל מלכיאור: אנחנו שלחנו, אף פעם לא שולחים הזמנות כל כך מוקדם, כנראה שלא חשבו שהנושא מספיק חשוב.

מיכאל מלכיאור: אבל אני סומך עליך שאת תייצגי את כולם שם.

מיכאל מלכיאור: כי זה קצת נותן לנו את התמונה איך משרד המשפטים מסתכל על תופעת האלימות בספורט.

מיכאל מלכיאור: ואני אומר את זה בכאב רב, כי זה לא ראוי.

מיכאל מלכיאור: בפרט שהייתם חסרים גם בישיבה הקודמת, ואנחנו נתנו אז התרעה של שלושה שבועות מהישיבה הקודמת עד היום הזה כדי שתבואו פה במלוא הדרכם.

מיכאל מלכיאור: בבקשה.

גבי פיסמן: הייתי מציעה לא להסיק מסקנות מהיעדרה של הפרקליטות היום, לצורך העניין אני מייצגת את הפרקליטות.

גבי פיסמן: הייתי רוצה להתייחס לעמדת היועץ המשפטי לממשלה לעניין מתן סמכויות שימוש בכוח לסדרנים.

גבי פיסמן: זו הסוגייה המרכזית שלמעשה היתה במחלוקת בינינו לבין משרדי הממשלה האחרים, וזו בעצם הסיבה שהממשלה החליטה בוועדת שרים לא לתמוך בהצעת החוק הפרטית שהגיש חבר הכנסת וילן וחברת הכנסת תירוש.

גבי פיסמן: הענקת סמכויות שימוש בכוח לגורמים פרטיים זו סוגייה מאוד סבוכה ומאוד בעייתית, והיועץ המשפטי לממשלה סבור שראוי להימנע ממנה ככל האפשר.

גבי פיסמן: הסדרנים הם לא עובדי ציבור, הם לא עומדים בתנאים הבסיסיים שהציבה הפסיקה לעניין זיקה שלטונית ולעניין דין משמעתי.

גבי פיסמן: הם לא כפופים לשום מסגרת מחייבת ולכן סמכויות שימוש בכוח אין מקום לתת להם.

גבי פיסמן: התפקיד של שמירה על שלום הציבור ובטחונו זה תפקיד שלטוני מובהק וראוי שהוא יישאר בסמכותה של משטרת ישראל ויטופל על ידה.

גבי פיסמן: אנחנו כן סבורים שיש מקום לתת סמכויות מסויימות לסדרנים.

גבי פיסמן: יש להם היום סמכויות מסויימות, לרבות סמכות של שימוש בכוח במקרה של אירוע אלימות שאירע בפניו של אותו סדרן.

גבי פיסמן: הצענו גם איזו שהיא מתכונת נוספת של הסמכת סדרנים כמאבטחים, שגם תאפשר לסדרנים מסויימים להפעיל סמכויות נוספות על הקיים היום לאותם סדרנים.

גבי פיסמן: עדיין המתכונת הנכונה שאנו סבורים שצריכה להיות במגרשי הכדורגל זה איזה שהוא תמהיל בין סדרנים לבין שוטרים, כאשר שוטרים יהיו תמיד בתוך המגרש.

אבשלום וילן: למה להתנגד ולא להגיע לתמהיל בדיוני הוועדה ובסופו של דבר ללכת בדיוק למה שהאנגלים עשו, שבסופו של דבר המשטרה היא במעטפת החיצונית והסדרנים שולפים את המתפרעים, מעבירים לטיפול משטרה, אחרי זה כל הנוהל הוא משטרתי לחלוטין.

אבשלום וילן: אבל אם תראי, ואני לא יודע אם היועץ המשפטי בחייו היה פעם במגרש כדורגל, אבל כמות השוטרים שם, וזה לא יס"מ ואחרים, והכסף האדיר שזה עולה, והאפקטיביות הנמוכה יחסית.

אבשלום וילן: מכניסים שם, יואב שילם במחיר כף ידו, אבל כל שבוע נכנסות אבוקות, נכנסים חזיזים, נכנסים דברים מסכני חיים ולא מצליחים לשלוף אותם, למרות שרואים את זה לפני עשרים אלף איש ומליונים בטלויזיה.

אבשלום וילן: כלומר מי שלא מבין שאם לא נעשה פה פעולה מהירה, זה בדיוק כמו כל סיכון חיים אחר.

אבשלום וילן: ולכן אפשר לשבת עד שייצא עשן לבן.

אבשלום וילן: להגיד קודם כל לא, והכנסת לא במקרה העבירה, כי היא יותר נבונה, היא מבינה שמוכרחים להתחיל לפעול.

אבשלום וילן: יש משבוע הבא דיונים, בואו תציגו את עמדתכם, נגיע להסדר, אבל נצא לדרך.

אבשלום וילן: נעשה פעולות שישחררו את השוטרים לעסוק במה שהם טובים באמת.

גבי פיסמן: אם אני אוכל להתייחס, הדברים שאמרת כרגע, לרבות הפגיעה בחיי אדם במסגרת מגרשי הספורט זה אחד הדברים העיקריים שמצדיקים נוכחות של שוטרים בתוך מגרשי הספורט.

גבי פיסמן: בנוסף לזה אדוני בתיקון החקיקה האחרון שהצעת לפני שנתיים וחצי שלוש.

אבשלום וילן: שגם לו התנגדתם.

גבי פיסמן: אנחנו התנגדנו לעניינים ספציפיים וגם מטעמים שאני לא חושבת שזה המקום לפרט אותם, עם התיקון אנחנו הלכנו עד הסוף, כפי שהוא תוקן היום.

גבי פיסמן: עבירת העבירות בעניין גזענות ועבירות של הכנסת אמצעי נפץ, אם אנחנו מדברים על עבירות פליליות הטיפול בהם צריך להיות על ידי משטרת ישראל ולא על ידי גורמים שהם גורמים פרטיים ולא מוסמכים ולא מוכשרים לבצע.

גבי פיסמן: ולכן אנחנו הצענו שכלול של המנגנון הקיים.

רונית תירוש: אז תעשו את זה בדיונים שלנו על הצעת החוק.

גבי פיסמן: זה לא מצדיק אבל תיקון חקיקה.

מיכאל מלכיאור: אני מציע שהיועץ המשפטי ילמד טוב את המודל האנגלי, אולי יש משהו שאפשר לקחת משם שלא יהרוס, שאף אחד מאיתנו ודאי לא רוצים להרוס את יסודות המשפט במדינת ישראל, לא רוצים שכל מיני גורמים פרטיים יהיו במקום שוטרים.

מיכאל מלכיאור: לכן אני אומר, אנחנו נעשה על זה דיונים אינטנסיביים ונעביר את החוק.

מיכאל מלכיאור: נעשה את זה בשותפות אתכם.

מיכאל מלכיאור: ואני רק מציע שתלמדו היטב במה מדובר.

מיכאל מלכיאור: אבל אני הזמנתי אותך כבר לפני שהיה חוק.

מיכאל מלכיאור: הזמנתי את הפרקליטות פה להסביר את המדיניות של השנים האחרונות.

מיכאל מלכיאור: יש פחות ופחות הרתעה מצד הפרקליטות.

מיכאל מלכיאור: סוגרים את כל התיקים מחוסר עניין לציבור.

מיכאל מלכיאור: ותחושה, גם בחוק הזה של הגזענות של חבר הכנסת וילן, תחושה שזה ממש לא מעניין את הפרקליטות.

מיכאל מלכיאור: ואני אומר דבר מאוד כואב, אני לא תופס את זה, זה נגע כל כך עמוק בתוך החברה שלנו, המשטרה בדרך כלל עושה את מה שהיא צריכה לעשות, מביאה את זה לפרקליטות וסוגרים את התיקים, סוגרים את כל התיקים ואז אין הרתעה.

מיכאל מלכיאור: מה שבעצם כל החקיקה באה כדי ליצור.

מיכאל מלכיאור: ועל זה רצינו הסבר, גם על הנתונים הקשים, קיבלנו את כל הנתונים בישיבה הקודמת.

מיכאל מלכיאור: וזאת היתה מטרה שרציתי שראשי הפרקליטות ישבו פה היום ויתנו לנו הסבר.

מיכאל מלכיאור: זה מה שראוי לבוא לכנסת.

מיכאל מלכיאור: אז אם את מייצגת אותם בבקשה תסבירי לנו.

גבי פיסמן: הנתונים פשוט לא הגיעו לידיי ולכן אני לא יכולה לענות.

מיכאל מלכיאור: זה לא יכול להיות.

מיכאל מלכיאור: אבל את לא עברת על הפרוטוקול של הישיבה האחרונה?

גבי פיסמן: אני לא קיבלתי את זה ולכן אני לא אוכל להתייחס לנתונים.

גבי פיסמן: הפרקליטות מסרה לי כן נתונים לגבי הגשת כתבי אישום מאז תיקון החקיקה האחרון.

מיכאל מלכיאור: מה הנתונים בבקשה שקיבלת?

גבי פיסמן: אני צריכה לחפש אותם, אבל למיטב ידיעתי כן הוגשו כתבי אישום.

גבי פיסמן: אני לא אוכל להתייחס כרגע לעניין סגירת התיקים שאדוני הציג.

מיכאל מלכיאור: אני רוצה שתעבירי חזרה למשרד המשפטים והפרקליטות מחאה חריפה של כנסת ישראל שהזלזול בכנסת, שהזלזול בגישה פה לחוקים שעברו פה ובחוסר ההכנה לקראת הישיבה הנוכחית.

מיכאל מלכיאור: אגב הפרוטוקולים שלנו, כפי שאולי את יודעת, הם מופיעים גם באינטרנט, ככה שאם לא קיבלת לידייך זה רק לפתוח את האינטרנט ולהוציא את זה ולהתכונן לישיבה של היום.

מיכאל מלכיאור: אנחנו לא עושים בדרך כלל זימונים שלושה שבועות מראש.

מיכאל מלכיאור: יכול להגיע שר הספורט, יכול להגיע מנכ"ל הספורט, יכול להגיע מנכ"ל משרד ביטחון הפנים, יכול להגיע המשטרה וכל ההתאחדויות וכל שאר הגורמים יכולים להגיע.

מיכאל מלכיאור: ויושב ראש הוועד האולימפי, שיושב שם בשורה שנייה משום מה, אני מבקש ממך להצטרף אלינו לשולחן.

מיכאל מלכיאור: אבל לא יכול להיות שככה משרד המשפטים מתייחס לכל הנושא של האלימות בספורט.

מיכאל מלכיאור: חלק מהמטרה של הישיבה הזאת היה שתהיו פה.

מיכאל מלכיאור: אנחנו נצטרך לבוא בדברים עם שר המשפטים וראשי הפרקליטות בעניין.

מיכאל מלכיאור: כבוד השר בבקשה, אתה הצגת לנו בישיבה הקודמת שאתה תתחיל למחרת הישיבה בהיערכות שונה לגמרי, זו גם אחת הסיבות שדחינו את ישיבת ההמשך שלושה שבועות כי רצינו לראות איך ההיערכות החדשה שלך מתקדמת.

מיכאל מלכיאור: בבקשה.

גאלב מג'אדלה: אדוני היושב ראש, מכובדים, נציגי כל מי שנמצא כאן, חברי הכנסת וראשי המוסדות.

גאלב מג'אדלה: כשכאן חבר הכנסת וילן והיושב ראש התלוננו איפה שר המדע, התרבות והספורט הייתי בוועדת חוץ וביטחון בנושא ספורטאים עילאיים, אלה שנמצאים בצ'לסי, אז שם דיברתי לאט למה אמרו לי כאן מדברים לאט.

גאלב מג'אדלה: אמרתי להם עכשיו בוועדת החינוך אני אדבר גבוה כיון שהנושא שם נגד אלימות וגזענות.

גאלב מג'אדלה: אדוני היושב ראש, אנחנו התחלנו לעבוד באותו יום שנפרדנו ממך בישיבה הקודמת.

גאלב מג'אדלה: אני מציע שאנחנו נראה את הדברים.

גאלב מג'אדלה: קודם כל אני שמח שיואב נמצא כאן, ביקרנו אותו בבית החולים, עכשיו אנחנו רואים אותו כאן, גם שומעים את רוחו.

גאלב מג'אדלה: ומזה אנחנו גם רוצים להיות יותר חזקים אל מול האלימות והגזענות.

גאלב מג'אדלה: אבל לראות את זה שלא זז שום דבר, לא התקדם שום דבר, אני לא מציע את זה אדוני היושב ראש.

מיכאל מלכיאור: אדוני, מי אמר שלא זז שום דבר?

גאלב מג'אדלה: זזו הרבה דברים, ואני אומר לך עכשיו, וכדאי שגם חבר הכנסת וילן ישמע, יש התעוררות ציבורית מאוד רצינית, של גופים אינטרסנטים, ואני שמח.

גאלב מג'אדלה: הבינו ראשי הספורט והבינו ראשי הקבוצות שאם המצב הזה יימשך לא יהיה קהל, לא יהיו הכנסות.

גאלב מג'אדלה: יש בעיה כספית.

גאלב מג'אדלה: ומצד שני גם הבינו שהספורט מתחיל להתמקד במגרשים בקהלים מסויימים, שזה לא מה שרוצה הספורט ולא ראשי הספורט.

גאלב מג'אדלה: והתחיל מצב חדש.

גאלב מג'אדלה: התחיל שילוב ידיים מבורך של כל גורמי המערכת, גם קבוצות, גם איגודים, גם משרדי ממשלה.

גאלב מג'אדלה: והשר דיכטר ואני אין יום שלא עוקבים אחר הדברים וגם רואים.

גאלב מג'אדלה: אפילו אוהדים, כי יש לנו, ואני שמח שיש לנו קהלים ואוהדים חיוביים וטובים, רואים את הספורט במשקפיים שאנחנו רואים.

גאלב מג'אדלה: נמצא גם יושב ראש הוועד האולימפי, אנחנו למחרת קבענו פגישה עם ערוץ הספורט ואנחנו מתחילים לקדם תפקיד חשוב מאוד תקשורתי, מועצת ההימורים מיוצגת כאן על ידי סמנכ"ל הכספים, מתחילה קמפיין הסברה נגד אלימות וגזענות שמושקע בו הרבה תקציבים.

גאלב מג'אדלה: יחד עם זאת אני שמח שאתם קידמתם את החקיקה ואני מצטער שהיועץ המשפטי לממשלה לא גילה הבנה לצרכים המיוחדים ולאווירה הקשה שהולכת לצערי הרב ומתעצמת ושאנחנו חייבים לעצור אותה.

גאלב מג'אדלה: אי אפשר לבוא ולהגיד לנו את התורה שאתם מדברים.

גאלב מג'אדלה: צריך גם להקשיב לתורה השנייה.

גאלב מג'אדלה: מה המצוקות.

גאלב מג'אדלה: אולי ניקח אתכם פעם אחת למגרש כדורגל, שתחושו את האווירה, איך שם אנשים שבאים לראות את הספורט מאויימים.

גאלב מג'אדלה: אולי כדאי, אולי כדאי להזמין את היועץ המשפטי לממשלה למשחק כזה, דרבי, חם, כדי שיראה את האווירה.

גאלב מג'אדלה: עם כל הכבוד.

גאלב מג'אדלה: עכשיו אנחנו לומדים גם מאחרים בעולם.

גאלב מג'אדלה: אנחנו לא המצאנו את הגלגל.

גאלב מג'אדלה: אנחנו חייבים לגלות בעניין הזה יוזמה ואנחנו חייבים גם בעניין הזה לומר לכם דברים לפעמים לא הכי נעימים.

גאלב מג'אדלה: מה לעשות שמערכת בתי המשפט היא לא גוף מחנך, היא גוף מעניש.

גאלב מג'אדלה: מה לעשות שהשופטים מתעסקים לי בסלחנות, אחרי שמאבטח מאבד שלוש אצבעות.

גאלב מג'אדלה: כמעט שיחררו, אם המשטרה לא היתה עושה את מה שהיא צריכה לעשות, שיחררו את האיש שגרם לו את מה שגרם לו כשהוא עדיין בבית חולים.

גאלב מג'אדלה: מי עושה דבר כזה, ציבורית עכשיו, לא משפטית.

גאלב מג'אדלה: מה, השופט הוא לא איש ציבור?

גאלב מג'אדלה: עם כל הכבוד, מה זה, בית משפט זה מעל כולנו?

גאלב מג'אדלה: הוא לא חי בינינו?

גאלב מג'אדלה: איך אפשר לשחרר אדם כזה.

גאלב מג'אדלה: עד שהוצאתי הודעה לתקשורת מאוד קשה.

גאלב מג'אדלה: ועד שהמשטרה התערבה.

גאלב מג'אדלה: עם כל הכבוד לכם, אתם צריכים להיות חלק מהחברה הישראלית.

גאלב מג'אדלה: אתם לא מעל החברה הישראלית.

גאלב מג'אדלה: ושופט זה לא אלוהים שאי אפשר גם למתוח ביקורת נגדו, עם כל הכבוד, שר בישראל אומר את זה.

גאלב מג'אדלה: מה זה לשחרר אדם כזה, אחרי מה שעשה, תוך כדי כך שהאדם הזה שוכב בבית חולים, זה סטירת לחי לכולנו.

גאלב מג'אדלה: אני לא רוצה לדבר על מה שקרה עם אחרים.

גאלב מג'אדלה: אני גם לא אמנה את כל הדברים.

גאלב מג'אדלה: אדוני היושב ראש, אנחנו החלטנו, השר לביטחון פנים ושר המדע , התרבות והספורט, בעזרת ועדת החינוך התרבות והספורט והכנסת להתמודד עם האלימות והגזענות בכל הכוח.

גאלב מג'אדלה: ואנחנו עושים את זה ונעשה את זה.

גאלב מג'אדלה: אנחנו עושים את זה יום יום.

גאלב מג'אדלה: כי זה החברה הישראלית.

גאלב מג'אדלה: זה הספורט שאנחנו רוצים אותו.

גאלב מג'אדלה: ואנחנו יותר לא נסכים שבתי המשפט יהיו סלחניים.

גאלב מג'אדלה: לא נסכים.

גאלב מג'אדלה: לא נסכים בשום פנים ואופן.

גאלב מג'אדלה: אני אגיד לך גם מה אני אעשה, אני אקים כאן אנשי תקשורת ואנשי ציבור ואנשי משפט שיעמדו על הראש בכל דיון בבית משפט בנושא אלימות וגזענות בספורט.

גאלב מג'אדלה: והשופט שיושב להכריע יידע שיש עין פקוחה עליו מכל הכיוונים.

גאלב מג'אדלה: ומחכים לפסיקה שלו.

גאלב מג'אדלה: והוא לא בעל הבית, עם כל הכבוד.

מיכאל מלכיאור: הבעיה שזה בדרך כלל לא עובר מהפרקליטות לשופט.

גאלב מג'אדלה: תסלח לי, שניהם יחד.

גאלב מג'אדלה: אנחנו לא יכולים לעבוד קשה שנה שלמה, בסוף לקבל סטירת לחי.

גאלב מג'אדלה: עם כל הכבוד.

גאלב מג'אדלה: לא יכולים.

גאלב מג'אדלה: הקבוצות מתאמצות, האוהדים נרתמים, הכנסת נרתמת, שני משרדי ממשלה נרתמים, ואחר כך באים לי בסלחנות.

גאלב מג'אדלה: הפרקליטות לא עושה את תפקידה.

גאלב מג'אדלה: ואחר כך יש סעיף כזה שלא חל כאן, והסעיף הזה חל שם.

גאלב מג'אדלה: סליחה, עם כל הכבוד, החקיקה של חבר הכנסת וילן אנחנו נקדם אותה.

גאלב מג'אדלה: ויש חקיקה היום ראוייה וחקיקה טובה.

גאלב מג'אדלה: צריך אכיפה.

גאלב מג'אדלה: אנחנו לא נסכים, אדוני היושב ראש, אני אומר לך, אנחנו נעזר בכם, אם צריך, ונעזר גם ציבורית בכל הכלים, אנחנו לא נסכים למצב הזה שהיום קיים.

גאלב מג'אדלה: לא נסכים.

גאלב מג'אדלה: ואנחנו לא נחזור בנו ולא נתקפל, כי אנחנו צודקים, אנחנו רוצים להציל את הספורט ואת החברה הישראלית.

גאלב מג'אדלה: ספורט בעינינו זה לא קטטה במגרש כדורגל.

גאלב מג'אדלה: זה חינוך, וזה סובלנות, וזה מפגש בין עמים, כל הדברים הטובים והראויים בחיי החברה שלנו.

גאלב מג'אדלה: לכן אני אומר לך, קורים דברים יום יום.

גאלב מג'אדלה: אבל מה אנחנו גם כן אוהבים לעשות ביקורת, זה לפעמים גם חלק.

גאלב מג'אדלה: אבל הדברים קורים, ויש התעוררות ציבורית.

גאלב מג'אדלה: ויש היום הרבה יותר הקשבה ורתימה ושילוב ידיים להתמודד עם התופעה הקשה הזאת, אלימות וגם גזענות בספורט.

גאלב מג'אדלה: ואני בטוח שאתה תראה את זה יחד עם הוועדה, את זה מתקדם בצעדים נכונים.

גאלב מג'אדלה: ואני אומר לך, אנחנו ניעזר בכם, איפה שנצטרך אנחנו ניעזר בכל.

גאלב מג'אדלה: אבל המצב הזה לא יכול להיות, חוליה אחת לא יכולה לתקוע את כל המהלך הזה לאחור.

גאלב מג'אדלה: אני מאוד מודה לך על ההזמנה, אני נשאר עוד רבע שעה אבל אני מתנצל אם אני לא יכול לשמוע את כולם, אבל אני בהחלט מוכן לבוא אליך כל שבוע לדיון שתרצה ולקדם תהליך של התעוררות ציבורית וקאמבק ציבורי, ואנחנו נעמוד על המשמר, באופק, באוויר, מעל כל דבר שקורה בעניין הזה.

מיכאל מלכיאור: תודה.

רונית תירוש: אני רק רוצה להציע משהו.

רונית תירוש: הדברים של השר היו מאוד בוטים, אבל מה, הוא אמר את מה שכולנו חושבים.

רונית תירוש: ולא שמעת את הדיון קודם לכן, כולם כיוונו את זה למערכת המשפט.

גאלב מג'אדלה: סליחה, זה לא בוטים, היו תקיפים.

גאלב מג'אדלה: השר הוא תקיף.

גאלב מג'אדלה: הוא עומד על דעתו ועמדתו.

גאלב מג'אדלה: הוא לא בוטה.

רונית תירוש: יישר כוח.

גאלב מג'אדלה: רוצה יותר מזה, נחוש.

רונית תירוש: אני מאוד בעד כמובן.

רונית תירוש: ובאמת לתקשורת יש פה תפקיד נכבד, לא לסקר את זה שרץ לתוך המגרש ולשים עליו פוקוס והוא הופך להיות כוכב אלא לסקר את תהליך המשפט ולהגיד זה מה השופט אמר.

רונית תירוש: זה יוצא מן הכלל מה שהצעת.

רונית תירוש: אני רוצה עוד הצעה קטנה בצניעות.

רונית תירוש: מאחר והשופטים קצת מנותקים, לא מעם ישראל, הם מנותקים ממגרשי הכדורגל, באמת על פי הפסיקות שלהם נראה שהם לא מבינים את המהות והפסיקות לא רלוונטיות, אני מציעה שאתה תיזום עם שר המשפטים השתלמות לכל שופטי בית משפט השלום, שזה הדרג הראשוני.

מיכאל מלכיאור: קודם לפרקליטות.

רונית תירוש: בהחלט, יחד איתם, פשוט להבהיר להם מה זה כדורגל בכלל, מה זה כדורסל, מה זה כדורעף, כדי שיבינו מה קורה שם, את הדינמיקה.

רונית תירוש: ואז באמת שהפסיקות תהיינה ראויות.

רונית תירוש: אני לא יכולה שלא להזכיר בנשימה אחת מה שאסוציאטיבית עולה לי, כי הצורך של מערכת המשפט להיות בריבוע כל הזמן, בלי הפעיל איזה שהוא שיקול דעת, מוציא אותנו מהדעת.

רונית תירוש: וזה הסיפור האחרון של הנכה שנפטר ממכת קור בגלל שהאיתורן, חברת האיתורן לא היתה רשאית מבחינה חוקית, מבחינת צנעת הפרט, לאתר או לתת למשפחה ולמשטרה את הנתונים איפה הוא נמצא כרגע.

רונית תירוש: והבנאדם מת כי מערכת החוק לא אפשרה לתת את הנתון שהיה להם, ויכלו להציל אותו.

רונית תירוש: אז על זה אני מדברת, קצת לצאת מהריבוע וקצת להפעיל שיקול דעת.

רונית תירוש: אני לא יודעת למה את עושה לי ככה אבל זה בדיוק מה קראתי, אלא אם כן העיתון לא מוסר נתונים נכונים במקרה הזה, ואני חושבת שהוא מסר נתונים נכונים.

רונית תירוש: אז זה בדיוק מזכיר לי את זה.

רונית תירוש: אפשר להציל חיי אדם.

רונית תירוש: קצת שיקול דעת, קצת לצאת מהריבוע.

גאלב מג'אדלה: אנחנו יצאנו לדרך עם שיתוף פעולה תקשורתי מאוד חשוב, לקחו על עצמם.

מיכאל מלכיאור: אבי גם אמר בצורה חד משמעית שלא יהיו גם שידורים ולא יהיו גם הכנסות לקבוצות כי אם לא יהיה קהל במגרשים אז לא יהיה.

מיכאל מלכיאור: והוא אמר גם בפעם הקודמת שהוא יהיה שותף מלא בהסברה.

מיכאל מלכיאור: הוא אמר את כל הדברים בצורה ברורה כבר בפעם הקודמת.

גאלב מג'אדלה: למה אני אומר לך את זה, כי הסכימו איתי, גם התקשורת לפעמים עשתה התלהמות במגרשים משידורים שעשתה, ולצערי זה הגביר את ההתלהמות וגרם לצרות.

גאלב מג'אדלה: עכשיו באה התקשורת מזווית אחרת, רוצה להיות גורם קונסטרוקטיבי, תורם, מסייע.

מיכאל מלכיאור: בסדר, אנחנו נשמע את אבי עוד רגע.

מיכאל מלכיאור: אני רק שוב חוזר, אני לא רוצה התלהמות גם נגד שופטים, לא זו המטרה שלנו.

מיכאל מלכיאור: ולכן רצינו דיון רציני פה עם הפרקליטות במדיניות של הפרקליטות, זאת היתה המטרה של הישיבה.

מיכאל מלכיאור: ולכן אני כל כך מוחה, כי זה ממש לא ראוי מה שקרה פה.

פיני קבלו: ליוינו תקופה את הספורט, אני גם הובלתי קבוצה בעיר בית שאן, בשנים שבאמת היתה אלימות מאוד מאוד קשה.

פיני קבלו: אני בעד כל דרכי הענישה שצריך להאיץ אותם וצריך לקדם אותם.

פיני קבלו: אבל אני חושב שיש אחריות מקומית ואחריות גם לראשי הקבוצה.

פיני קבלו: אני יכול לספר רק את מה שאנחנו עשינו על מנת להפחית את האלימות, את הגזענות.

פיני קבלו: וזה לא תמיד תמיד בגדרות ובמצלמות ובחיפושים, אלא צריך גם המנהיגות המקומית צריכה להשקיע בלפזר, לעשות פיזור של הספורט.

פיני קבלו: כי אנחנו במקומות קטנים בעיקר שהספורט מגיע להישגים כל המערכות משתעבדות לאותה קבוצה ושוכחים בעצם את היתר, את הספורט העממי, את הספורט השכונתי, את הספורט של מקומות העבודה, דברים שאני חושב שראלב מכיר אותם מקרוב, שהם יוצרים אווירה הרבה יותר יפה ונותנת תמיכה.

פיני קבלו: אני זוכר שהקבוצה עלתה לליגת העל אצלנו בבית שאן וידעתי שהאלימות עלולה באמת להוריד את הקבוצה, אני גייסתי את ציונות 2000 ואת רוני דוויק דאז, אנחנו השקענו קרוב לחמישה, שישה מיליון שקל בשנה בחינוך.

פיני קבלו: לקחנו קיבוץ מסילות, הנחנו שם קרוואנים, ומחשבים, והעברנו לשם את כל האוהדים.

פיני קבלו: שיתפנו את האוהדים, לא השארנו אותם מחוץ לגדר ונתנו להם לזעום אלא עירבנו אותם.

פיני קבלו: ולכן לכל קבוצה, מעבר לזה שהיא רוצה את ההישגים היא גם צריכה להסתכל על האוהדים שלה, כי האוהדים שלה זה המועדון שלה, זה האנשים שבאים לתמוך בה, ולכן היא צריכה לערב אותם ולשתף אותם ולחנך אותם ולתת להם כלים.

פיני קבלו: אני חושב שבדבר הזה אני יכול לקחת את הנושא של הגזענות, קבוצה ערבית שהיתה מגיעה לבית שאן זה היה פשוט דבר מאוד קשה.

פיני קבלו: ואנחנו התחלנו להקים קבוצות משותפות, ולהביא נוער משותף לאותם בתי ספר שהקמנו, והנושא פחת בצורה משמעותית.

פיני קבלו: והיום המגרש, אולי אין לנו קבוצה בליגת העל אבל כל שישי ושבת משחקות בו קבוצות ערביות, ותאמינו לי, הרמוניה נהדרת.

פיני קבלו: לכן אנחנו גם צריכים לא לחפש כל היום איך להעניש ואיך לשים בבתי סוהר, כי תמיד אם אתה לא תכניס אותו למגרש אז הוא יוציא את האנרגיה במקום אחר, אז הוא יוציא אותה על מכונית או באיזה תיאטרון או במקום אחר.

פיני קבלו: לכן אני חושב שלקבוצות יש אחריות משותפת, ואנחנו ראשי רשויות מגוייסים לזה, אנחנו משקיעים בזה הרבה מאוד כסף, והקבוצות חייבות גם להירתם לעניין הזה ולא לראות שזה רק של מישהו אחר.

פיני קבלו: תודה.

ג'מאל זחאלקה: כמו שאמר פיני עיקר המעמסה היא על המנהיגים המקומיים, על ראשי הקבוצות, מנהיגי אוהדים, ויש דבר כזה, ועל השחקנים ועל האווירה סביב הקבוצה.

ג'מאל זחאלקה: אני רק רוצה להעיר הערה, לא במקרה אני שאלתי מה הצעדים שמתכוון המשרד לביטחון פנים לעשות, כי אתם אמרתם, וגם אחרים אמרו פה, רוב הנוכחים כאן אמרו שיש אפשרויות בחוק הקיים ובמצב הקיים שלא מנוצלות.

ג'מאל זחאלקה: לכן אני מציע לא לזלזל במה שאמרה נציגת משרד המשפטים, אולי פעם ראשונה שאני מגן על משרד המשפטים.

ג'מאל זחאלקה: זה דבר לא פשוט, ולא לעשות את זה במחי יד, לכופף את החוק בשביל מגרשי ספורט.

ג'מאל זחאלקה: יש בעיות אחרות, למה לכופף את החוק גם בעניינים אחרים.

ג'מאל זחאלקה: אני חושב שאסור לפרוץ מסגרות וצריך להתייחס לדבר הזה בזהירות רבה.

ג'מאל זחאלקה: אני חושב שהאינטרס הכללי של כלל האזרחים שלא יהיה כל אחד, אחר כך יהיה לך בכל קניון ירצו סדרנים עם סמכויות של שוטרים.

ג'מאל זחאלקה: אני חושב שצריך את זה בזהירות רבה מאוד, ורק עם כלו כל הקיצים.

ג'מאל זחאלקה: ואז לעשות את זה אולי אפילו כהוראת שעה, משהו שלא יהיה, שפשוט יתמקם בחוק ואחר כך אנחנו מכירים מנסיוננו, ירצו גם במקומות אחרים לעשות כמו זה.

ג'מאל זחאלקה: לכן את הדבר הזה צריך לעשות בזהירות רבה, רק אחרי שמנצלים את האפשרויות שקיימות בחוק, ויש הרבה, ורק במידתיות, בזהירות מאוד גדולה לעשות את זה, ולא להתחיל לשנות חוקים בשביל עניין הספורט.

ג'מאל זחאלקה: אני חושב שצריך במגרש הספורט, יש בעיה של אלימות בספורט ורוצים עכשיו לחוקק חוקים, כלומר לטפל בתופעה במין פאניקה.

ג'מאל זחאלקה: אני חושב דווקא צריך לטפל בבעיה הזאת ברוח, ולא בפאניקה של חקיקת חוקים וצעדים שהם יפגעו בכלל הציבור, אם כי אנחנו צריכים כמובן, אני חושב שצריך במדיניות הענישה, דווקא בנושא הזה, מידת ההרתעה, וזה הפרקליטות צריכה להבין, מידת ההרתעה היא פה המשקל שלה יותר גדול מבמקרים אחרים.

ג'מאל זחאלקה: כלומר יש ענישה ויש הרתעה.

ג'מאל זחאלקה: פה צריך שהעונש, המטרה העיקרית הראשונה הרתעה ואחר כך ענישה.

ג'מאל זחאלקה: כי זה באמת מרתיע אוהדים.

ג'מאל זחאלקה: וגם גלגול אחריות על ראשי הקבוצות וענישה של התאחדות הספורט עצמה.

ג'מאל זחאלקה: קבוצה שהאוהדים שלה מתפרעים צריכה לדעת שהיא מזוכה, ככה בצורה כזאת לעשות צעדים מידתיים, ולא להשתולל בחקיקה של סדרנים שמעין שוטרים שעושים ככה.

ג'מאל זחאלקה: כי זה תקדים מסוכן לדעתי.

ג'מאל זחאלקה: אם צריך לעשות את זה צריך לעשות את זה בזהירות רבה מאוד.

ג'מאל זחאלקה: אני מתנצל שאני מגן על משרד המשפטים שאני לרוב מתנגד ליוזמות שלו.

מיכאל מלכיאור: נקבל את ההתנצלות שלך.

מיכאל מלכיאור: אני גם מבין למה, וזה באמת, אני מקבל את הדברים.

מיכאל מלכיאור: רק שוב אני אומר, חלק מהבעיה שלנו שאין אכיפה של החוקים הקיימים, ובשביל זה רצינו את הדיון היום.

משה אביבי: המצב כיום הוא שיש הרבה מאוד אלימות במגרשי הספורט, בעיקר במגרשי הכדורגל, ומעט מאוד אכיפה.

משה אביבי: ולכן הצעת החוק של חבר הכנסת וילן וחברת הכנסת תירוש היא נדרשת והיא חיונית.

משה אביבי: מפני שכאשר יהיה כלי, חוק, חקיקה ראשית שעוסק בנושא אלימות בספורט אין לי ספק שלא גורמי האכיפה ולא בתי המשפט יוכלו להתעלם מהם.

משה אביבי: המצב היום שזה נמצא במספר חוקים, חלק מהסמכויות ובחקיקת משנה בעצם בסופו של דבר התוצאה היא שאין אכיפה ואין ענישה, ובעניין הזה חייב לבוא שינוי מאוד מהותי.

משה אביבי: צריך לדעת שהאלימות בספורט, להבדיל מהאלימות האחרת, היא שהאלימות בספורט נעשית תחת חשיפה מאוד גדולה, לעיני מאות ואלפים במגרשי הכדורגל ובשידור ישיר בטלויזיה.

משה אביבי: והנושא של מלחה במשחק הכדורסל לא היתה הוכחה טובה מזאת.

משה אביבי: כולם ראו מה קרה, כולם ראו אלימות בשידור ישיר וכולם רוצים לדעת מה נעשה.

משה אביבי: איזה עונש יקבל אותו עבריין.

משה אביבי: והגיע הזמן שיפסיקו להתייחס לנושא של אלימות במגרשי הכדורגל כמעשה קונדס ויסתכלו על זה כפשיעה לשמה.

משה אביבי: ופשיעה שכזאת צריכה לקבל חקיקה ראשית שעוסקת בנושא.

משה אביבי: באנגליה, כשהמצב היה לא פחות ואולי יותר גרוע מאשר במדינת ישראל התגברו על זה אך ורק באמצעות חקיקה ספציפית בנושא של אלימות בספורט ואלימות במגרשי הכדורגל.

משה אביבי: ולכן אני חושב שהחוק הזה הוא חיוני, ולא ניתן להסתפק במצב הקיים ובחקיקת המשנה שקיימת היום, וצריך שיהיה חוק אחד.

מיכאל מלכיאור: אני כבר התחייבתי, אנחנו נטפל בחוק הזה במהירות, עם כל הרגישויות שיש, נעשה דיונים, נעשה את זה ברצף, הבטחתי את זה ואנחנו נעשה את זה.

משה אביבי: רק מילה אחת לנושא הסדרנות.

משה אביבי: אני חושב שאין דינו של סדרן במגרש כדורגל כדינו של סדרן בתיאטרון או בקונצרט.

משה אביבי: סדרן צריך שיהיו לו סמכויות רלוונטיות למקום ששם הוא מוצב.

משה אביבי: האלימות נמצאת במגרשי הכדורגל וסדרן צריך שיהיו לו סמכויות כשל מאבטח כדי שהוא יוכל לדאוג לשלום הציבור שמגיע למגרשי הכדורגל.

משה אביבי: לכן זה לא עניין של לפגוע או לכופף חוקים.

משה אביבי: זה צריך להיות רלוונטי, צריך לתת לו את הסמכויות, אם צריך לתת לו הכשרה ניתן לו את ההכשרה, חייבים לטפל בזה.

מיכאל מלכיאור: התחייבתי כבר בתחילת הישיבה, חבל לבזבז על זה עוד זמן.

אריה אלטר: אדוני היושב ראש, אני כבר נמצא עם הוועד הזו כמה וכמה פעמים, ותמיד הבעיה היתה כסף.

אריה אלטר: בישיבה האחרונה שהיתה עם חבר הכנסת סטס מיסז'ניקוב, יושב ראש ועדת הכספים, התחייב היושב ראש לגייס לתכנית שהצגנו בפניו ארבעה וחצי מיליון שקלים.

אריה אלטר: התכנית הזאת כבר ירדה לפרטי פרטים, אנחנו חיברנו אלינו את מפכ"ל המשטרה לשעבר שלמה אהרונישקי, אלא אם כן יציע השר דיכטר אדם אחר.

אריה אלטר: אנחנו מבקשים גם בפניך שבאמת יכירו גם בנושא הזה.

אריה אלטר: שר הספורט ושר לביטחון פנים, אנחנו נחבר אלינו את התאחדות הכדורגל, את האוהדים, את כולם, והתכנית הזאת צריכה לצאת לדרך מחר בבוקר כי היא בעצם פותרת את הבעיה הזאת ברמה העקרונית.

אריה אלטר: יותר ממיליון איש רואים בסופי שבוע את הכדורגל.

אריה אלטר: ההשפעה היא השפעה מכרעת.

אריה אלטר: שחקני הכדורגל הם אלה שבאים לראות אותם והם אלה שיכולים להשפיע על הקהל לאורך זמן.

אריה אלטר: אנחנו מדברים גם בתכנית הזו כיצד אנחנו מחר בבוקר יורדים לשטח, עם השחקנים, במתנ"סים, בבתי ספר, ומעבירים את המסר הלאה.

אריה אלטר: ההשפעה כאן היא השפעה מאוד מאוד גדולה על בני הנוער.

אריה אלטר: ברגע שהקמפיין הזה, יחד עם הטוטו, יחד עם כולם, נלך כמו אגרוף אחד, לא נלך, כל אחד יבחר את הדרך שלו, נחבר את כולם לאותה תכנית, נוכל להגיע לתוצאות מיידיות.

אריה אלטר: ההשפעה כאן, אני מדגיש עוד פעם, היא השפעה מאוד חשובה ומכרעת.

אריה אלטר: זה לא רק כדורגל.

מיכאל מלכיאור: אני רק רוצה להבין, התכנית שלכם, ששמעתי עליה רבות, זה נשמע לי כתקציב כל כך קטן, קיבלת התחייבות של יושב ראש ועדת כספים לעניין הזה?

אריה אלטר: כן.

אריה אלטר: זה פיילוט.

אריה אלטר: אני הגדרתי לו את זה אחרת.

מיכאל מלכיאור: שלא יהיה לך סימן שאלה, אנחנו ודאי, אני מקווה שאני מדבר בשם כל חבריי, אנחנו בוועדה שלנו לגמרי נתמוך בביצוע, קודם כל שיהיה לכם את התקציב המינימלי הזה.

מיכאל מלכיאור: אני מבין גם שכל הגורמים, גם הביטחון פנים, גם משרד הספורט, כולם בעד התכנית.

אריה אלטר: כמובן.

אריה אלטר: זה תכנית משותפת לכולם.

מיכאל מלכיאור: אז אני כבר אומר לך, ואני רואה פה גם התייחסות של כל חברי הכנסת שנוכחים כרגע, כולנו ניתן את מלוא הגיבוי לתקציב הזה של ביצוע התכנית שלכם.

מיכאל מלכיאור: תודה.

ירמי אולמרט: בוקר טוב.

ירמי אולמרט: שמי ירמי אולמרט ואני יושב ראש איגוד הכדורסל.

ירמי אולמרט: אני חייב לומר שאני קצת מודאג מכמה דברים ששמעתי פה, ואני חייב לומר דווקא יותר מהאגף הזה.

ירמי אולמרט: פיני, אני מכוון גם לדברים שלך.

ירמי אולמרט: אני הייתי לפני קצת למעלה משבוע באיזה אירוע תרבותי.

ירמי אולמרט: פגשתי שם המון אנשים שאני גם פוגש אותם במגרשי הספורט.

ירמי אולמרט: התנהגות למופת.

ירמי אולמרט: נכנסים, שקט, הכל, התנהגות, אין תגובות, מי שמנחה שם את האירוע, הכל מתנהג טוב.

ירמי אולמרט: אתה מגיע לאירוע, הכל מתנהל טוב.

ירמי אולמרט: אתה מגיע לאולם ספורט או למגרש כדורגל, אותם אנשים, סיפור אחר.

ירמי אולמרט: יותר מזה , סליחה שאני אומר, הפיגוע שבו נפגע יואב היה באחד עשר בנובמבר.

ירמי אולמרט: למחרת היום, באיזה משחק כדורסל שהיה באיזה שהוא מקום, אני לא אגיד באיזה ליגה, אני לא אגיד איפה, אין לי כוונה פה לעשות לא משפטים ציבוריים ולא חשבונות עם אף אחד, היתה התנהגות של אנשים שידועים כאנשי ציבור שבעטייה כבר הועמדו בוועדת המשמעת שלנו וקיבלו ענישה.

ירמי אולמרט: אני אומר לכם, אין מודעות.

ירמי אולמרט: התחושה בציבור היתה, ובשלב זה נשארה, למרות האירוע הקשה הזה, שבמגרש כדורגל או באולם כדורסל או במקומות ספורט אחרים מותר להתנהג אחרת ממה שמותר להתנהג במגרשים.

ירמי אולמרט: ולכן הטענה הזאת שמתעסקים פה יותר מידי עם ענישה ועם הרתעה.

מיכאל מלכיאור: אני מפסיק אותך, אם היית פה בתחילת הישיבה, התגובות האלה היו תגובות לדברים מאוד מאוד חמורים שנאמרו בתחילת הישיבה על ידי כולנו, בצורה חד משמעית.

ירמי אולמרט: אז אני שמח שכיוונתי לדעת גדולים, אבל אני אומר, זה ישנו.

ירמי אולמרט: ואני רוצה להגיד עוד דבר אחד.

ירמי אולמרט: בכל, ואני מדגיש את המילה, בכל מגזרי החברה הישראלית, ושכל אחד יתרגם את דבריי איך שנוח לו.

ירמי אולמרט: ודבר אחרון, אנחנו ביחד עם מינהלת הליגה, אני מתייחס בעיקר לכדורסל הבכיר, התחייבנו בזמנו, ואנחנו בתהליכים של הפעלה של מערכת, גם נקרא לזה חינוכית, שנועדת לעסוק, איך אומרים, גם בשחקנים ואנשי המעשה וגם בקהלים כדי להתמודד בדברים שהם מה שנקרא של מצויינות, הישגיות וכמובן התמודדות עם אלימות, אני מקווה שבדברים האלה נצליח להתקשר עם כמה וכמה ארגונים שעוסקים בסוגיות של התמודדות עם אלימות בחברה הישראלית.

מיכאל מלכיאור: תודה.

מיכאל מלכיאור: יושב ראש הוועד האולימפי בבקשה.

צבי ורשביאק: לאור האירוע שהיה בירושלים חברנו מועצת ההימורים, כדורסל, איגוד הכדורגל והוועד האולימפי, אנחנו גם יזמנו את זה, לצאת בקמפיין, כי הגענו למסקנה שקמפיין תקשורתי הוא טוב, אבל אם אין המשך הוא לא שווה גרוש.

צבי ורשביאק: ואנחנו החלטנו להקים רשות למניעת אלימות בספורט.

צבי ורשביאק: ולהעמיד בראשה אנשים שזה המקצוע שלהם, והם יפעילו תכניות גם בקהילה, גם בספורט וגם במגרשים.

צבי ורשביאק: וכשאני שומע שכל אחד עושה לו תכנית שלו אז אני יותר משוכנע שצריכים להקים את הרשות הזאת, שתרכז את הנושא הזה ותמשוך אותו לאורך הזמן עם הרבה אוויר.

מיכאל מלכיאור: כן.

מיכאל מלכיאור: ולא רק אוויר.

מיכאל מלכיאור: תודה.

מיכאל מלכיאור: חבר הכנסת סילבן שלום בבקשה.

סילבן שלום: אני בשם כל אלה שהגיעו קצת באיחור, היינו בוועדת חוץ וביטחון גם בנושא של ספורט, לגבי ספורטאים מצטיינים שהולכים לשחק בחו"ל.

סילבן שלום: אני חושב שזה נובע מכמה וכמה דברים ואי אפשר לשים את היד או את האצבע על נקודה אחת.

סילבן שלום: אבל אי אפשר לפתור גם את נושא המתקנים מנושא ההתנהגות.

סילבן שלום: אני חושב שכשמגיעים ליד אליהו בכדורסל, והייתי שם בהרבה מאוד משחקים במהלך חיי, לא ראיתי התפרעויות, לא ראיתי מכות, לא ראיתי שום דבר.

סילבן שלום: אתה בא, מתיישב, יש לך כרטיס, יש לך שורה, יש לך מקום, לא משנה איפה, אתה יכול להיות למעלה מאחורי הסל, אבל עדיין.

סילבן שלום: ואנשים מעודדים, ולפעמים מעודדים בשפה בוטה, אפילו בקללות אחד מול השני.

סילבן שלום: אבל זה מתחיל מזה שאתה בא, ויש לך כניסה נורמלית, ואתה לא צריך להיכנס דרך איזה מקום כזה שאתה נדחף ואני לא יודע מה, והקופות עם איזה צוהר כזה על הקיר שרק להגיע לקנות את הכרטיס אתה כבר במלחמת עולם.

סילבן שלום: אז זה כבר מגיע לאיזה שהוא מצב שבו אתה מגיע טעון כבר מהבית, אתה ממשיך את העניין.

סילבן שלום: אז אני חושב שנושא המתקנים הוא נושא מרכזי, ובכל מקום שיש מתקן שהוא טוב יותר אתה רואה שההתנהלות היא טובה יותר.

סילבן שלום: זה לא אומר שלא צריכים לעשות אכיפה.

סילבן שלום: זה לא אומר שלא צריכים לעשות חינוך.

סילבן שלום: בוודאי שנושא החינוך, ואם אתה מקים את הרשות צביקה, אז תבורך.

סילבן שלום: השאלה אם הרשות הזאת יהיו לה באמת שיניים, שהיא תוכל לפעול, שהיא תוכל להוציא לפועל את התכניות, יחד עם התכנית שלכם.

סילבן שלום: נושא חינוך הוא נושא מרכזי.

סילבן שלום: ואני בכלל מציע שאנחנו גם כוועדת חינוך נציע גם לשרת החינוך, אפילו בתכנית הלימודים, להכניס בעניין של פרק בשיעורי ההתעמלות, לא קח כדור ותשחק רק, קח את הכדור ותלך, אלא גם שתהיה אפילו הרצאה פרונטלית.

סילבן שלום: להביא מרצים, להביא את יושב ראש הוועד האולימפי, להביא את יושב ראש איגוד הכדורסל, להביא את משה אביבי ולהביא את אריה אלטר ולהביא את כל החבורה.

סילבן שלום: שיסבירו כולם מה זה ספורט.

סילבן שלום: אני חושב שעושים את שיעורי ההתעמלות כבר מכתה ג'.

סילבן שלום: אפשר כבר שם להכניס את זה.

סילבן שלום: אפשר כבר מכיתה א' ששיעור ההתעמלות, בעיקר שיש גם ימים חורפיים שאין איפה לשחק, לא לכולם יש אולם ספורט, שיהיה גם שיעור פרונטלי כזה.

סילבן שלום: מה הבעיה.

סילבן שלום: אבל לפי דעתי אפשר לעשות את זה ולהסביר להם מכיתה א' מה זה אלימות בספורט.

סילבן שלום: אז מתקנים אי אפשר לפתור את העניין בזה שאני, סליחה, אני אומר על עצמי, מעיד על עצמי כשר אוצר נתתי כסף לבניית חמישה איצטדיונים ממועצת ההימורים ב-2002.

סילבן שלום: והשבוע קראתי שחיפה בתכנון, ופתח תקווה עדיין לא זז, ובאר שבע עדיין ככה.

סילבן שלום: נתניה המקום היחידי שהם קצת עובדים.

סילבן שלום: 2002.

סילבן שלום: אבל יש גם את העניין של מימון, וגם כאן, סליחה שאני מעיד על עצמי, נתתי עשרה מיליון שקל למימון שוטרים במגרשים.

סילבן שלום: עשרה מיליון שקלים.

סילבן שלום: אז צריך גם לדבר עם המשטרה שהיא מגזימה במספר שלה מצד אחד, היא מרוששת את הקבוצות.

סילבן שלום: אבל מצד שני צריך לבקש מהמשטרה לבוא, לא כעניין של תוספת הכנסה אלא כמצב שבו באמת בודקים את האנשים, ואת האנשים האלה שעושים את מה שעושים עוצרים, מעמידים לדין ובסופו של דבר.

סילבן שלום: תראו, יש שלט אחד קטן, מרגע שהורידו את הגדרות, אמרו יורידו את הגדרות במגרשים, אלוהים ירחם.

סילבן שלום: כתוב מי שיורד זו עבירה פלילית.

סילבן שלום: יש אחד בשנה, אחד בשנתיים שיורד, עושה איזה מופע.

סילבן שלום: לא יורדים.

סילבן שלום: מי האמין בכלל שאם יורידו את העניין הזה של הגדרות אנשים לא יתפרצו למגרשים.

סילבן שלום: אף אחד לא האמין בזה.

סילבן שלום: ועובדה שזה מחזיק.

סילבן שלום: לגבי הסדרנים, ופה אני נכנס להצעה שלכם חבר הכנסת וילן וחברת הכנסת תירוש, אני חושב שסמכות מעצר היא סמכות מופרזת.

סילבן שלום: מדובר באנשים שהרבה פעמים אתה לא יודע מי הם, אתה לא יודע מה הרקע שלהם.

רונית תירוש: זה לא סמכות מעצר.

רונית תירוש: זה רק הרחקה מהמגרש ומסירה לשוטר.

רונית תירוש: זה הכל.

סילבן שלום: אז יש מספר דרגות.

סילבן שלום: יש דרגה ראשונה של עיכוב.

סילבן שלום: אני אומר, עיכוב צריך לתת לסדרנים, שהוא יכול לעכב מישהו ולהוביל אותו אל השוטר.

מיכאל מלכיאור: זאת בדיוק ההצעה.

סילבן שלום: אם זה הרעיון אז קלעתי לדעת גדולים והבאתי גאולה לעולם, הבאתי דברים בשם אומרם.

סילבן שלום: אז הכל בסדר.

סילבן שלום: אני רק אומר, לתת להם סמכות מעצר לסדרנים עם כל הכבוד זה מרחיק לכת.

מיכאל מלכיאור: אף אחד לא רוצה את זה.

סילבן שלום: מאה אחוז, אז זה מה ששמעתי מג'מאל זחאלקה קודם, ולא הבנתי, אני מתנצל.

מיכאל מלכיאור: הוא לא רצה שזה יתדרדר לכך.

סילבן שלום: מאה אחוז, אז שלא יתדרדר.

סילבן שלום: אבל אם זה רק הסמכות להוביל אותו מהשורה מספר שבע עשרה ששם הוא עושה משהו ולקחת אותו אל השוטר, בדרך כלל גם השוטרים עצמם נכנסים לשורה שבע עשרה, בואו נגיד את האמת, הרי זה לא הסדרן לבד שהוא קופץ שם בשורה שבע עשרה בכיסא שלושים ושש כי הוא רב עם מישהו בשורה שש עשרה לפניו.

סילבן שלום: בדרך כלל השוטר מגיע, אפילו לפני הסדרן.

סילבן שלום: או שהם מגיעים יחד.

סילבן שלום: ככה שזה לא בדיוק משהו באמת כזה גדול.

סילבן שלום: לכן אם אנחנו עושים את הכל, במתקנים, עושים את זה בחינוך, בשיעורי התעמלות מכיתה א', עושים את זה בנושא אכיפה, ששוטרים באמת יודעים לאכוף את העניין, בנושא מימון השוטרים, לתת גם כסף לקבוצות שיוכלו להביא את אותם אמצעי חוק, ולתת לסדרנים סמכות העיכוב, לדעתי זה יכול להיות דבר מנצח.

סילבן שלום: ואני אומר, הלוואי ולא היינו צריכים חקיקה.

סילבן שלום: אבל מאחר ואין ברירה אז גם מה שהציע אביבי חקיקה ראשית נראה לי נכון.

יואב גליצנשטיין: דבר קטן, לגבי העניין של סדרנות, דבר ראשון קהל של כדורסל, צריך להפריד, זאת אומרת מה שקרה במלחה זה חריג.

יואב גליצנשטיין: בואו נתחיל מזה.

יואב גליצנשטיין: מה שקרה במלחה זה חריג מכל הבחינות.

יואב גליצנשטיין: זאת אומרת לא סתם גם בכדורסל כל האוהדים יושבים ביחד ואין הפרדה בין קהלים.

יואב גליצנשטיין: הרי הקהלים יושבים ביחד, אתה לא רואה את ההפרדה הזאת בכדורסל כמו שיש בכדורגל.

יואב גליצנשטיין: אנשים פשוט יושבים ביחד, זה אנשים שונים.

יואב גליצנשטיין: אתם צריכים להבין שזה אנשים שונים.

יואב גליצנשטיין: דבר שני, לגבי התפרעויות, אם תעקבו תראו שתמיד יש בעיות עם אותם קבוצות.

יואב גליצנשטיין: זה לא שפתאום איזו קבוצה שהגיעה, למה אף פעם אתה לא שומע מכבי רמת גן, למה אתה לא שומע איזה שהם קבוצות, גלבוע עפולה.

יואב גליצנשטיין: אין את הבעיה הזאת שם.

יואב גליצנשטיין: למה זה לא קיים, זה אותם קבוצות, אותם קהלים הם הבעייתיים.

יואב גליצנשטיין: אתם צריכים להבין.

יואב גליצנשטיין: גם לכאן אתם צריכים לכוון, יש בעיה עם אותו קהל.

יואב גליצנשטיין: לגבי סדרנות שדיברתם פה, קודם כל יש סדרנים שמרוויחים שכר זעום.

יואב גליצנשטיין: מגיעים, מי מגיע לסדרנות, מגיעים ילדים בני שמונה עשרה, מגיעים חיילים שיש להם אישור לעבודה.

יואב גליצנשטיין: יש גם מקומות שמגיעים סדרנים יותר בוגרים אבל אם תסתכלו תראו פחות או יותר שיש גם תחלופה כל הזמן בסדרנות.

יואב גליצנשטיין: זאת אומרת אם אתה לוקח סדרן ואתה מכניס אותו היום פנימה והוא יתחיל להתעסק עם אותו מתפרע יש פה גם איזו שהיא בעייתיות, השוטרים חייבים גם כן, חוץ מהחיצוני גם להיות בפנימי.

יואב גליצנשטיין: יש בעיה גם עם העלויות, הרי ברור שרוצים להוציא את השוטרים החוצה גם מבחינת עלויות.

יואב גליצנשטיין: אולי צריך לשאול את זה גם, אולי למה גובים כל כך הרבה שוטרים.

אריה אלטר: אבל יואב, אם אותו סדרן יהיה ביום שבת בכדורגל, ביום ראשון בכדורגל, ביום שני בכדורסל, ביום שלישי בכדורעף, ביום רביעי בכדוריד, ביום חמישי בכדוריד, יהיה לך סל שלם של אותה קבוצת סדרנים מיומנת ומיוחדת שתעבוד עם כל הספורט.

יואב גליצנשטיין: כן, אבל אנשים בדרך כלל שמגיעים לסדרנות אתה תסכים איתי שהם לא מגיעים לשם, זה אולי התוספת, זה לא אנשים שהם עובדים שם בתור דבר קבוע.

יואב גליצנשטיין: חבר'ה, אתם צריכים להבין את זה.

יואב גליצנשטיין: אם בנאדם מגיע והוא מקבל מאה עשרים או מאה שקל למשחק, והוא עובד שם ארבע שעות, ויש לו את הנסיעה.

מיכאל מלכיאור: יואב, חלק מהתכנית שאנחנו דיברנו עליה זה באמת הכשרה והכנה שיהיו לנו סדרנים בכירים יותר.

יואב גליצנשטיין: תיתן לבנאדם כסף הוא יגיע.

יואב גליצנשטיין: אם בנאדם ירוויח על סדרנות חמש ושש אלף שקל בחודש תאמין לי יהיו לך סדרנים מצויינים.

יואב גליצנשטיין: כל אחד יעבוד שם.

יואב גליצנשטיין: אבל אם בנאדם מקבל מאה שקל והוא עוד בנוסף צריך להתחיל להתעסק עם מתפרעים, אתם צריכים להבין, מנחיתים על סדרנים גם דברים לא פשוטים.

יואב גליצנשטיין: אתם צריכים להבין, אני למשל נמצא במלחה עשרים שנה, אני מכיר כל בנאדם שנמצא במלחה, מספיק שאני יעמוד ואני אסתכל עליו זה נגמר הסיפור.

יואב גליצנשטיין: אבל זה לא אותו בנאדם בן שמונה עשרה.

יואב גליצנשטיין: אתם צריכים לעשות את ההפרדה הזאת.

יואב גליצנשטיין: זאת אומרת אתה לא תמצא אותי גם לא במגרש כדורגל, אף על פי שפעם הייתי, והייתי מתעסק תאמין לי עם כל הקשים ביותר, היו בקשר אומרים לי תעבור לשורות שתיים ושלוש.

מיכאל מלכיאור: יואב, זה חלק בדיוק מהתכנית.

מיכאל מלכיאור: אנחנו חייבים לפתח מנהיגות, בתוך הסדרנים חייב להיות, בעיקר כמובן בכדורגל, וגם בכדורסל.

שי גולומב: שי גולומב מארגון האוהדים הארצי.

שי גולומב: אנחנו גוף שמאגד עשרים ושניים ארגוני אוהדים בכדורגל וכדורסל.

שי גולומב: אני שמח מאוד על הפעילות של הוועדה, אנחנו כל הזמן מדברים על המודל האנגלי, ויש איזה משהו מאוד מהותי שמפספסים פה.

שי גולומב: המודל האנגלי הוא ממש לא החקיקה.

שי גולומב: בד בבד אליו היתה השקעה ששקולה לעשרים מיליון ₪ בחוגי אוהדים, שזה יוזמה ממשלתית, שהוביל אותה שר הספורט הבריטי, וזו יוזמה שמתעלמים ממנה לחלוטין.

שי גולומב: וגם בגרמניה, אותו תהליך בדיוק נעשה, במקביל לחקיקה האגרסיבית הצמידו לכל מועדון אוהדים בשלושת הליגות הבכירות שני עובדים סוציאליים בשביל לעבוד עם חוגי האוהדים.

שי גולומב: המדינה היחידה באירופה במדינות הכדורגל שעשתה רק חקיקה זאת איטליה, וראינו לאן זה הגיע.

שי גולומב: אתם חייבים להבין שמשהו מאוד מאוד משמעותי השתנה בחוגי האוהדים בעשור האחרון.

שי גולומב: אוהדים הם לא באים לראות רק את המשחק.

שי גולומב: זה מסגרות עצמאיות שמתפקדות בלי קשר למשחקים.

שי גולומב: נכון, יש אצלם את האנשים שמחרבים לנו את המשחק, את החוליגנים, שבהם אתם צריכים להיכנס.

שי גולומב: אבל יש מסגרות שלמות של אוהדים חיוביים שאף אחד לא מתייחס אליהם.

רונית תירוש: אני לא הבנתי, אז אם הם חיוביים בשביל מה הם צריכים עובדים סוציאליים?

שי גולומב: יש מסגרת.

שי גולומב: ניקח כל קבוצה, יש בני נוער, רוב האוהדים בישראל הם בני נוער.

שי גולומב: יש להם בעיות בבית.

שי גולומב: התפיסה היא בדיוק כמו של מש"קית ת"ש בצבא.

שי גולומב: יש את העובדים הסוציאליים שיושבים, יש לך בעיות בבית, אתה מוציא אותם במגרש.

שי גולומב: התפיסה היא הוליסטית וכוללת, לטפל באלימות לא רק במגרש אלא באוהד בתור בנאדם.

שי גולומב: ואחת הדרכים שמאוד חשוב, בתור הריבון, בתור הממשלה, אחד הדברים שעשו זה פיתחו מנגנונים, דרך חקיקה של שילוב של אוהדים בכל המינהלות, לא של נציגי ציבור אלא של אוהדים.

שי גולומב: כמו שבגרמניה הכניסו בחקיקה נציגי אוהדים לקבוצות וככה גם באנגליה נתנו כלים.

שי גולומב: וזה משהו מאוד משמעותי, כי חלק גדול מהאלימות, מעבר לאלימות אוהדים אלימים, יש המון אוהדים, כמו שהיה בתחילת השנה במכבי תל אביב שנזרקה כוס על השוער, זה אלימות שנובעת לא של אנשים אלימים אלא מתסכול של אוהדים שמרגישים שלא סופרים אותם.

שי גולומב: הם לא חלק מהקבוצות.

שי גולומב: הם באים, משלמים כרטיס והולכים הביתה.

שי גולומב: וספורט הוא עניין רגשי.

מיכאל מלכיאור: תודה.

מיכאל מלכיאור: אנחנו מחוייבים לסיים.

מיכאל מלכיאור: אני אתן לנציגת משרד המשפטים, ש"חטפה" פה לא מעט.

ג'מאל זחאלקה: מה שהוא אמר עכשיו, וגם בחוגי האוהדים, אני מציע לך שאתה עם קבוצות האוהדים תכינו תכנית, תבואו עם תכנית, ונעשה עוד דיון על זה.

מיכאל מלכיאור: זה משולב בתוך התכנית ששמענו כבר.

מיכאל מלכיאור: אנחנו נכניס את זה אם דרוש גם לתוך החקיקה.

גבי פיסמן: ממש הערה קטנה אחת לעניין המצב החוקי היום.

גבי פיסמן: סמכות הרחקה לסדרן ישנה היום בחקיקה ראשית.

גבי פיסמן: סמכות הרחקה עד למסירה לשוטר.

גבי פיסמן: הקושי שהיה קיים הוא לגבי סמכויות שימוש בכוח.

גבי פיסמן: סמכות הרחקה קיימת.

גבי פיסמן: הוא רשאי להוביל אותו ולאחוז בגבו.

גבי פיסמן: רק כדי להבהיר, הסמכות קיימת.

גבי פיסמן: לגבי הטענות שנשמעו לגבי רמת הענישה הייתי מציעה שיהיה פה לדיון הבא, אם יתקיים כזה, נציג של הנהלת בתי המשפט שיוכל אולי להשיב.

מיכאל מלכיאור: הם יבואו אלינו לכנסת?

גבי פיסמן: אני לא מייצגת את הנהלת בתי המשפט.

מיכאל מלכיאור: את מייצגת את הפרקליטות.

גבי פיסמן: אני מייצגת את משרד המשפטים.

מיכאל מלכיאור: את אמרת בתחילת הישיבה שאת מייצגת את הפרקליטות היום, שלצערי לא מצאה לנכון להגיע.

איציק שנן: שמי איציק שנן, אני מהקרן החדשה לישראל שאנחנו גם כן מנהלים את מדד הגזענות והאלימות במגרשי הכדורגל.

איציק שנן: רק נתון מדרבן אולי לכל הגורמים שיושבים כאן מסקר אחרון שערכנו.

איציק שנן: שלושים ושבעה אחוז מהציבור נמנע מלהגיע למגרשי הכדורגל בשל תופעת הגזענות והאלימות וכרבע מהציבור, עשרים וארבעה אחוז בישראל מעיד כי אילו לא היו קיימות תופעות הגזענות והאלימות במגרשי הכדורגל הם היו מגבירים את תדירות ההליכה למגרשי הכדורגל.

מיכאל מלכיאור: אני שמח שהסקר מראה מה שאנחנו מרגישים.

מיכאל מלכיאור: בזה גם פתחתי, אנחנו רוצים להחזיר פה את החדווה של כלל החברה ללכת למגרשי הספורט בישראל.

מיכאל מלכיאור: אין דרך אחרת, זה צריך להיות פעילות משולבת, עם כל הגורמים, עם ההתאחדויות ועם האוהדים ועם הנציגים של השחקנים, וזה צריך להיות גם בחקיקה וגם בהסברה וגם בחינוך, ואני באמת מאמץ גם את ההצעה של חבר הכנסת סילבן שלום שנחזיר שוב לנושא של בתי הספר ושיעורי הספורט בבתי הספר, גם שנביא את השחקנים.

מיכאל מלכיאור: אני חושב שיותר חשוב מהעסקנים, עם כל הכבוד כמובן לעסקנים, שיביאו את השחקנים לבתי הספר, זה משפיע.

מיכאל מלכיאור: לתת שיעורים ולדבר עם תלמידים בבתי ספר, במיוחד אפשר גם לציין את המקומות היותר בעייתיים, ושם להתרכז.

מיכאל מלכיאור: אחר כך אפשר לעשות את זה בכל הארץ, אבל אפשר להתרכז במסע הסברה ובהחלט להחליט איפה רוצים לשים את המשקל.

מיכאל מלכיאור: אני שמח על השותפות שיש בין המשרד לביטחון פנים ומשרד הספורט, ושאתם נחושים ולא מוותרים על אף יום.

מיכאל מלכיאור: זה חבל כל יום שעובר, אנחנו לא רוצים לכנס עוד פעם ישיבת ועדה, לא זו מטרתנו.

מיכאל מלכיאור: אנחנו נעשה את שלנו בחקיקה, נתחיל לפעול מאוד במהירות, אני מקווה שנגיע להסכמה, אני בטוח שנגיע להסכמה עם היועץ המשפטי בעניין.

מיכאל מלכיאור: הוא יבין את גודל הבעיה ואנחנו כמובן את כל הרגישויות החוקתיות, הם גם רגישויות שלנו.

מיכאל מלכיאור: אבל אנחנו נגיע לפתרון, גם חוקתי.

מיכאל מלכיאור: אבל אני שוב מעביר את המחאה שלנו על חוסר השיח עם הפרקליטות.

מיכאל מלכיאור: מה ששמענו פה בפעם הקודמת היו דברים מאוד חמורים.

מיכאל מלכיאור: סוגרים את מכלול התיקים, סוגרים אותם כל הזמן מחוסר עניין לציבור.

מיכאל מלכיאור: אנחנו רוצים להבין מה הדבר הזה כי זה גורם לעקירת כוונת המחוקק ועקירת ההרתעה שבכל זאת חלק מהמכלול, הרתעה זה לא אומר שלא צריך לעבוד בהסברה והקבוצות לא אחראיות ואוהדים לא אחראים.

מיכאל מלכיאור: אבל צריך גם כמרכיב של המכלול גם את ההרתעה.

מיכאל מלכיאור: עובדה שזה עבד במדינות אחרות, זה לא אנחנו חייבים הכל להמציא.

מיכאל מלכיאור: תודה רבה, הישיבה נעולה.